Νότες Λογοτεχνίας: 1/2/2011 - 1/3/2011\nΣυνέντευξη Βικτωρίας Ταγκούλη & Χρίστου Θεοδώρου στο Θεοδοση Βαφειάδη\nΟ Χρίστος Θεοδώρου και η Βικτωρία Ταγκούλη έχουν μια κοινή πορεία στο ελληνικό τραγούδι και το θέατρο. Γεννημένοι και οι δυο στην Αθήνα, με σημαντικές σπουδές αλλά και ένα πηγαίο ταλέντο, συναντήθηκαν και συνεργάστηκαν για πρώτη φορά στη «Σπείρα – Σπείρα» του Σταμάτη Κραουνάκη.\nΤα τελευταία τέσσερα χρόνια προχωράνε μαζί. Μια όμορφη, ξεχωριστή και ιδιαίτερη διαδρομή με μιούζικαλ, μουσικές και θεατρικές παραστάσεις, συναυλίες, αλλά και δυο δίσκους…\nΣτην πρώτη δισκογραφική τους εργασία ο Χρίστος Θεοδώρου μελοποίησε και η Βικτωρία Ταγκούλη ερμήνευσε Κωστή Παλαμά, Ναπολέων Λαπαθιώτη, Ευτυχία Παπαγιανοπούλου, Χρήστο Κανελλόπουλο, Γιώργο Σαχίνη, Μαρία Θεοδώρου, Γρηγόρη Χατζάκη, Διαμαντή Γκιζιώτη…\nΣτο νέο τους δίσκο συνέχισαν τη συνεργασία με το Διαμαντή Γκιζιώτη, ο οποίος υπογράφει τους στίχους και στα δέκα τραγούδια.\nΥπάρχει μια ομοιογένεια σ’ αυτή τη δουλειά, ενώ το υλικό είναι καινούργιο και πρωτότυπο. Ξεχωριστά τραγούδια που περνούν από διαφορετικούς μουσικούς δρόμους, αλλά καταλήγουν στον ίδιο προορισμό. Στην καρδιά κατευθείαν.\nΑφορμή για την κοινή τους συνέντευξη είναι η «Φωτο.Βόλτα» και οι εμφανίσεις που κάνουν αυτή την εποχή εντός και εκτός Αθηνών.\nΧρίστο και Βικτωρία καλησπέρα. Θέλω να ξεκινήσουμε αυτή τη συνέντευξη μ’ ένα παιχνίδι που παίζουμε συχνά εδώ… να μου πείτε μια μικρή ιστορία ή δυο λόγια για το κάθε τραγούδι του νέου σας δίσκου:\nΧρίστος & Βικτωρία: Καλησπέρα Θεοδόση. Ευχαρίστως! Λοιπόν…\nΧρίστος: Στο τραγούδι αυτό υπάρχει σε χαμηλή ένταση βέβαια, ο ήχος ενός αληθινού πιάνου που καίγεται και αυτό που ακούγεται είναι οι χορδές του που σπάνε καθώς καίγονται από τις φλόγες.\nΒικτωρία: Μια λέξη: music box! Η αγαπημένη μου στιγμή στο κομμάτι.\nΚράτα το χέρι μου\nΒικτωρία: Ένα χασάπικο που έγινε gospel. Είχα πολύ αγωνία να δω πως θα το φτιάχνανε γιατί με τίποτα δεν μπορούσα να το φανταστώ.\nΧρίστος: Αυτό το τραγούδι το είχα γράψει χασάπικο αλλά τελικά μας προέκυψε soul-gospel μετά από την super επέμβαση του Sam Μarlieri! Ήταν το μόνο τραγούδι του δίσκου που δεν μπορούσα να φανταστώ την ενορχηστρωτική του εικόνα και κάποια στιγμή ο Sam αναφωνεί: Christo tha to kanoume gospel!!!!!!!!\nΤαξίδια στο χαρτί\nΧρίστος: Αγαπημένη μου στιγμή είναι το ορχηστρικό μέρος αυτού του τραγουδιού με τα έγχορδα και τα πνευστά.\nΒικτωρία: Κάθε φορά που έμπαινε το βιολί στο δεύτερο couplet έβαζα τα κλάματα, δεν μπορούσα με τίποτα να τραγουδήσω. Κάναμε πολλές πρόβες για να το συνηθίσω και να μην κλαίω.\nΒικτωρία: Θυμάμαι να χτυπιόμαστε στο studio…\nΧρίστος: Ήθελα να πάμε στα άκρα την θυμωμένη διάθεση αυτού του τραγουδιού, και μπήκαν οι σκληρές κιθάρες και τα ηλεκτρονικά και πιστεύω ότι πέτυχε!\nΧρίστος: Απ’ τα πιο αγαπημένα μου κομμάτια.\nΒικτωρία: Είσαι στο δρόμο περπατάς και από κάπου στο βάθος ξεπροβάλλει μια μπάντα χάλκινων πνευστών, σε πλησιάζει και μετά χάνεται πάλι αργά.\nΧρίστος: Τα γελάκια της Βικτωρίας προέκυψαν από το… strip tease που έκανα στο στούντιο την ώρα της ηχογράφησης. Μεγάλες στιγμές…\nΒικτωρία: Νομίζω ο Χρίστος τα είπε όλα!!!\nΣβήνω το φως\nΧρίστος: Τέσσερα σαξόφωνα, παιγμένα από τον καταπληκτικό κλασσικό σαξοφωνίστα Guiddo de Flaviis. Χρόνια ονειρευόμουν τον ήχο ενός κουαρτέτου σαξοφώνων στα τραγούδια μου και στον δίσκο αυτό συνέβη τρεις φορές!\nΒικτωρία: Απ’ τα πιο απαιτητικά κομμάτια του δίσκου, γιατί η φόρμα του είναι τέτοια που χρειάζεται τρομερό έλεγχο της φωνής. Το βελούδινο παίξιμο του Guido με οδήγησε σε ένα άλλο τρόπο ερμηνείας και χρήσης της φωνής μου.\nΒικτωρία: Αυτό το κομμάτι το ηχογραφήσαμε σ’ ένα Steinway πιάνο. Μαγεία!\nΧρίστος: Η καλύτερη ερμηνευτική στιγμή της Βικτωρίας και η καλύτερη στιχουργική στιγμή του Διαμαντή στον δίσκο κατά την άποψή μου.\nΑπ’ το κοιτάζω στο βλέποντας\nΧρίστος: Ό τι ακούμε εδώ είναι φωνητικά που έκανε η Βικτωρία και τα επεξεργαστήκαμε στο στούντιο, τα οποία συνοδεύουν την απαγγελία της. Η πιο «πειραματική» στιγμή του cd κατά την γνώμη μου.\nΒικτωρία: Θα συμφωνήσω με το Χρίστο πως είναι η πιο πειραματική στιγμή του δίσκου.\nΒικτωρία: "Με το σώμα στο κενό χρόνια ζήταγα να βρω, πια ζωή να με χωρά ποιος θεός να μ’ αγαπά".\nΧρίστος: "Nα ξυπνούσα το πρωί κι η ψυχή μου να χε βρει μέσα της μια Κυριακή, στον ακάλυπτο αυλή, να ξυπνούσα το πρωί νεογέννητο παιδί".\n«Φωτο.Βόλτα» λοιπόν είναι ο τίτλος της δεύτερης προσωπικής σας εργασίας. Πριν δύο χρόνια κυκλοφόρησε το (α). Τί έχει μεσολαβήσει από τότε στη μεταξύ σας συνεργασία, αλλά και στην προσωπική σας πορεία;\nΒικτωρία: Πιστεύω ότι με το (α) κλείσαμε έναν κύκλο και ανοίξαμε έναν άλλο. Για μένα η ¨Φωτο.Βόλτα¨ είναι ουσιαστικά σαν η πρώτη μου προσωπική δουλειά γιατί τα τραγούδια γράφτηκαν για τη φωνή μου και για το συγκεκριμένο δίσκο κάτι που δεν ίσχυε στο (α) μιας και κάποια από τα τραγούδια είχαν χρησιμοποιηθεί σε θεατρικές παραστάσεις, άλλα πάλι είχαν γραφτεί για κάποια live. Πιστεύω ότι στη ¨Φωτο.Βόλτα ¨είμαι πιο ώριμη ερμηνευτικά και πιο τολμηρή. Η διαφορετικότητα των κομματιών και οι φωνητικές και ερμηνευτικές τους απαιτήσεις με έκαναν να ξεπεράσω τον εαυτό μου και τις ευκολίες μου.\nΧρίστος: Σαφώς έχουμε ωριμάσει και θέλω να πιστεύω ότι έχουμε εξελιχθεί αρκετά, προσωπικά γράφω διαρκώς από τότε, είτε κατά παραγγελία είτε όχι και πιστεύω ότι μόνο έτσι γεννιούνται και οι καινούριες ιδέες, με την συνεχή τριβή.\nΤί τραγούδια ακούμε στο νέο αυτό δίσκο; Πόσο καθοριστική ήταν η ενορχηστρωτική πινελιά του Sam Marlieri;\nΧρίστος: Τα τραγούδια του δίσκου είναι πολύμορφα, πολύχρωμα και το κάθε ένα από αυτά έχει το δικό του χρώμα και διάθεση. Υπάρχουν πολύ έντονες αντιθέσεις από το ένα τραγούδι στο άλλο και όσον αφορά στα είδη. Ήθελα από την αρχή να υπάρχει αυτή η ποικιλία στις διαθέσεις και στις αποχρώσεις γιατί το θεωρώ πάρα μα πάρα πολύ ενδιαφέρον. Η ξεχωριστή διάθεση κάθε τραγουδιού, που αυτό κατά ένα μεγάλο μέρος οφείλεται στους εξαιρετικούς στίχους του Διαμαντή Γκιζιώτη, έχει τραβηχτεί στα άκρα και ερμηνευτικά και ενορχηστρωτικά, η δουλειά του Sam Marlieri στην ενορχήστρωση είναι εξαιρετική και σαφώς καθοριστική για το τελικό αποτέλεσμα, πρόκειται για έναν απίστευτα καλλιεργημένο μουσικό πολύ υψηλού επιπέδου. Τον ευχαριστώ θερμά.\nΒικτωρία: Ο δίσκος αυτός είναι για μένα ένα ταξίδι συναισθημάτων. Η διαφορετικότητα κυριαρχεί και είναι κι ένα χαρακτηριστικό και των δυο μας .Όπως είπε και ο Χρίστος τα τραγούδια έχουν πολλές αντιθέσεις και αποχρώσεις, υπάρχει όμως μια αόρατη κλωστή που τα ενώνει. Νομίζω ότι η συνεργασία του Χρίστου με τον Sam ήταν καθοριστική. Ο Χρίστος είχε φανταστεί από τη αρχή όλο το ενορχηστρωτικό πλαίσιο του δίσκου και μαζί με τον Sam δουλέψανε πάνω σ’ αυτό.\nΑυτό που κάνει τη διαφορά στο δίσκο σας, πέρα από τη φωνή και τα τραγούδια βέβαια, είναι και το ιδιαίτερο και καλαίσθητο εικαστικό κομμάτι της δουλειάς σας…\nΧρίστος: Είμαι πολύ ευαίσθητος στο θέμα αυτό, στο θέμα της αισθητικής παρουσίασης και του εικαστικού κομματιού της δουλειάς δηλαδή, το θεωρώ θεμελιώδες. Το εικαστικό κομμάτι του δίσκου το επιμελήθηκε ο Μιχάλης Καββαδίας ο οποίος βρήκε τις φωτογραφίες της ΝASA από την πρώτη εκτόξευση πυραύλου με τον κόσμο να παρακολουθεί έκθαμβος αυτό που συνέβαινε για πρώτη φορά τότε και ταίριαξε πάρα πολύ και με τον τίτλο του δίσκου «Φωτο.Βόλτα». Οι δικές μας φωτογραφίες εντάχθηκαν μέσα σε αυτό το πλαίσιο, γίναμε φωτογραφικά μέρος του κόσμου που κοιτάει ψηλά και το τελικό αποτέλεσμα πιστεύω ότι είναι υπέροχο. Στο εξώφυλλο πολλοί εντελώς διαφορετικοί άνθρωποι κοιτούν το ίδιο πράγμα, σαν τα τραγούδια του δίσκου δηλαδή, που όντας τελείως διαφορετικά μεταξύ τους ενώνονται με μία κοινή κλωστή.\nΒικτωρία: Πιστεύω κι εγώ στη συνολική αισθητική του δίσκου. Για μένα το artwork είναι τόσο σημαντικό όσο σημαντικό είναι και το περιεχόμενο. Είναι χρήσιμο κατά τη γνώμη μου, για κάποιον που αγοράζει ένα cd να μπορεί να μάθει πληροφορίες για τον καλλιτέχνη και τα τραγούδια που ηχογραφήθηκαν κι από ποιους. Το cd είναι μια συλλογική δουλειά. Καμιά φορά μπορεί να αγοράσω ένα cd μόνο και μόνο από το artwork αν τυχόν δεν γνωρίζω τον καλλιτέχνη.\nΓράφει στο σημείωμα του δίσκου ο στιχουργός Διαμαντής Γκιζιώτης: «Φωτο.Βόλτα: Μια βόλτα στο φως ή περισσότερο φως στις βόλτες μας. Η μουσική που μετατρέπεται σε φωτεινή ενέργεια μέσα μας…». Πόσο σημαντική και απαραίτητη είναι στις ζοφερές και δύσκολες αυτές μέρες που περνάμε μια απλή φωτο.βόλτα παιδιά;\nΒικτωρία: Πάντα υπήρχαν, και πάντα θα υπάρχουν δυσκολίες. Αυτή είναι η ζωή . Το θέμα είναι τι στάση κρατάμε απέναντι στα πράγματα. Μας γεμίζουν φόβο για τα πάντα. Τώρα είναι η οικονομική κρίση, πριν ήταν οι ιοί, στο μέλλον θα έρθει κάτι άλλο. Θέλουν κάποιοι να μας έχουν σα φοβισμένα πλάσματα μέσα στα σπίτια μας. Πιστεύω ότι όπως το ποτάμι και το φώς όσα εμπόδια κι αν τους βάλεις βρίσκουν τρόπο να ξετρυπώνουν, έτσι πρέπει να αντιμετωπίζουμε και τη ζωή: οι δυσκολίες είναι για να τις ξεπερνάμε. Εξάλλου ο χρόνος έχει αποδείξει ότι σε περιόδους δύσκολες γεννιούνται σπουδαία πράγματα στην τέχνη.\nΧρίστος: Θεωρώ ότι όσο δυσκολεύουν τα πράγματα γύρω μας τόσο θα έχουμε όλο και περισσότερο ανάγκη το φως και την θετική ενέργεια. Χωρίς αυτά δεν νομίζω ότι θα επιβιώσουμε, αν υποκύψουμε δηλαδή στο φόβο, στην κατάθλιψη και την απελπισία τότε είναι σίγουρο ότι δεν θα υπάρχει αύριο. Ναι, τα πράγματα είναι δύσκολα και ενδεχομένως να δυσκολέψουν κι άλλο, αλλά τελικά είναι θέμα συνειδητής επιλογής μας: ή θα αφεθούμε μοιρολατρικά να ανακυκλώνουμε την μιζέρια και την παραίτηση, ή θα σηκώσουμε το ανάστημά μας και θα παλέψουμε απέναντι σε όλα αυτά, τολμώντας να σκεφτόμαστε θετικά και να χαμογελάμε. Πιστεύω απόλυτα σε αυτό που είχε γράψει ο Καζαντζάκης στο Ζορμπά, ότι ακόμα κι αν γκρεμιστούν και διαλυθούν όλα, το μόνο που μας μένει είναι να σηκωθούμε και να χορέψουμε πάνω στα ερείπια.\n«Βικτωρία χωρίς τη φωνή σου τα τραγούδια αυτά θα ήταν μισά…» γράφεις, μεταξύ άλλων, στο σημείωμά σου Χρίστο. Τι είναι αυτό που σε εμπνέει να γράφεις τραγούδια για τη Βικτωρία; Η προσωπικότητα και ο χαρακτήρας της; Τα χρώματα και οι δυνατότητες της φωνής της;\nΧρίστος: Με εμπνέει το γεγονός ότι η φωνή της έχει μία σπάνια χροιά που την κάνει αμέσως αναγνωρίσιμη, ότι έχει μία κρυστάλλινη καθαρότητα και διαύγεια που σε συνδυασμό με τις εκπληκτικές τις δυνατότητες και την έκτασή της, την καθιστά αυτόματα εκτός συναγωνισμού. Μπορεί να τραγουδήσει όλα τα είδη, δεν φοβάται τον πειραματισμό και τις προκλήσεις (μάλιστα τις επιδιώκει) και πιστεύει στην εξέλιξη, δεν μένει στατική. Επίσης δουλεύει πολύ την ερμηνεία κάθε κομματιού και μένει πολύ δύσκολα ικανοποιημένη από τον εαυτό της, πράγμα που σημαίνει ότι δουλεύει αδιάκοπα.\nΠοια καινούργια πράγματα ανακάλυψες για τον εαυτό σου Βικτωρία μέσα από τη νέα αυτή δουλειά;\nΒικτωρία: Ο δίσκος αυτός ήταν μια πολύ μεγάλη πρόκληση για μένα εξαιτίας της πολυμορφίας και της διαφορετικότητας που έχουν τα κομμάτια μεταξύ τους. Οι έντονες εναλλαγές ύφους και διάθεσης με ανάγκασαν να ξεπεράσω τις ευκολίες μου, να φτάσω στα άκρα, να δουλέψω την ερμηνεία μου. Ας πούμε για πρώτη φορά τραγούδησα hard rock και gospel, έπρεπε να δουλέψω πολύ πάνω στα συγκεκριμένα στυλ για να μην είναι wannabe και ταυτόχρονα να μη χάσω και τη δική μου ταυτότητα.\nΝα τα πάρουμε όμως τα πράγματα από την αρχή. Μιλήστε μας για τις μουσικές σας σπουδές. Έχετε νομίζω ένα ζηλευτό βιογραφικό!\nΧρίστος: Έχω πάρει πτυχίο κλασσικού πιάνου, και πτυχία Ανώτερων Θεωρητικών (Ωδικής , Αρμονίας, Αντίστιξης), έκανα το πρώτο έτος στη Φούγκα και έχω σπουδάσει και Διεύθυνση Χορωδίας. Αποφοίτησα από το Ωδείο Kodaly, με δασκάλους την Μίκα Παπαδοπούλου στο πιάνο, τον Βαλεντίνο Πατρικίδη στα θεωρητικά και τον Μιχάλη Πατσέα στα μουσικοπαιδαγωγικά. Ήμουν τυχερός που είχα αυτούς τους δασκάλους, τους χρωστώ τα πάντα, γιατί εκτός από τη μουσική, είδα στη στάση ζωής τους αυτό που λέμε ήθος, αληθινή καλλιέργεια, ευγένεια, αξιοπρέπεια.\nΒικτωρία: Είχα κι εγώ δασκάλους τη Μίκα Παπαδοπούλου στο πιάνο, τον Μιχάλη Πατσέα στα μουσικοπαιδαγωγικά και τον Βαλεντίνο Πατρικίδη στα θεωρητικά (πτυχίο Αρμονίας, Αντίστιξης, 1 ο έτος Φούγκα). Πήρα δίπλωμα κλασικού τραγουδιού με τον βαρύτονο Κωνσταντίνο Πασχάλη και έχω τελειώσει και το τμήμα Μουσικής Επιστήμης και Τέχνης του πανεπιστημίου Μακεδονία στη Θεσσαλονίκη με εξειδίκευση στο τραγούδι.\nΘα συμφωνήσω πολύ με το Χρίστο, όλοι οι παραπάνω δάσκαλοι υπήρξαν και για μένα υπόδειγμα ήθους, ευγένειας, σεβασμού και βαθιάς αγάπης για την τέχνη. Θέλω να τονίσω ότι οι σπουδές δεν πρέπει να είναι τροχοπέδη στην εξέλιξη ενός καλλιτέχνη, δεν πρέπει να τον εγκλωβίζουν αλλά να τον ελευθερώνουν.\nΤί σημαίνει μουσική για εσάς; Επηρεάζει την ψυχή ενός ανθρώπου; Σ’ εσάς πώς έχει λειτουργήσει αυτό;\nΒικτωρία: Δεν θα μπορούσα να φανταστώ τη ζωή μου χωρίς μουσική! Η μουσική έχει τεράστια δύναμη, μπορεί να αφυπνίσει συνειδήσεις, να θεραπεύσει (κάτι που χρησιμοποιείται πολύ τελευταία με τη μουσικοθεραπεία), να σε ταξιδέψει, να σε μελαγχολήσει, να σε διασκεδάσει, να σου διεγείρει τις αισθήσεις. Είναι πιστεύω η τέχνη που είναι πιο κοντά στον άνθρωπο και η πιο άμεση. Εξάλλου η φωνή είναι απ’ τα τελειότερα όργανα και την κουβαλάμε. Η μουσική είναι αναπόσπαστο κομμάτι του εαυτού μου, η τροφή της ψυχής μου και ο λόγος ύπαρξής μου!\nΧρίστος: Η μουσική είναι και για μένα ο λόγος που υπάρχω, δεν θα μπορούσα να κάνω κάτι άλλο, δεν είναι απλά αυτό που μου αρέσει να κάνω, είναι κάτι πολύ βαθύτερο που με καθορίζει και σαν άνθρωπο. Σαφέστατα επηρεάζει την ψυχή σου και σε κάνει καλύτερο άνθρωπο, σε αφυπνίζει και καλλιεργεί ουσιαστικά και την ψυχή και το μυαλό σου. Βέβαια, όσο πιο βαθιά μπαίνεις μέσα της, τόσο περισσότερο καταλαβαίνεις πόσο μικρός είσαι και κάθε φορά συνειδητοποιείς ότι γνωρίζεις πολύ λιγότερα πράγματα από αυτά που νόμιζες ότι ξέρεις.\nΧρίστο διδάσκεις όλα αυτά τα χρόνια μουσική σε δραματικές σχολές. Πώς θα χαρακτήριζες το επίπεδο μουσικής και θεατρικής εκπαίδευσης στη χώρα μας; Τί λείπει; Τί θα πρότεινες στους αρμόδιους να κάνουν;\nΧρίστος: Η μουσική εκπαίδευση στη χώρα μας σαφώς και έχει βελτιωθεί σε σχέση με τα προηγούμενα χρόνια, αλλά είναι πραγματική ντροπή το γεγονός ότι το 2010 δεν υπάρχει μία Μουσική Ακαδημία στην Ελλάδα, όταν υπάρχει σε γειτονικές χώρες όπως η Αλβανία και η Τουρκία. Πότε περιμένουν να την κάνουν άραγε; Ειδικά τώρα και με την κρίση, μάλλον θα περιμένουμε πολύ ακόμα. Υπάρχουν βέβαια εμπνευσμένοι δάσκαλοι, κι αυτοί δεν είναι λίγοι, αλλά από ένα μεγάλο μέρος της μουσικής εκπαίδευσης λείπει ο έρωτας, το θέλγητρο. Και χωρίς έρωτα δεν μπορεί να πραγματοποιηθεί η μουσική πράξη. Στο θέατρο τώρα από όσο ξέρω, πάνω κάτω ισχύουν τα ίδια πράγματα, υπάρχουν ελλείψεις, βέβαια υπάρχουν κάποιες σχολές οι οποίες είναι σοβαρές και προσφέρουν αληθινή θεατρική παιδεία.\nΤί είναι αυτό που θαυμάζετε περισσότερο σ’ ένα καλλιτέχνη;\nΒικτωρία: Το ήθος, η ευγένεια και η ταπεινότητα.\nΧρίστος: Το ήθος, η ειλικρίνεια, η συνέπεια, η τόλμη. Ειδικά όταν ένας καλλιτέχνης δεν έχει πόζα και φαίνεται πως ό,τι μας λέει, το λέει πηγαία χωρίς επιτηδευμένο ναρκισσισμό και κουνήματα, τότε με κερδίζει αμέσως.\nΠοιες είναι οι αναφορές σας; Ποιοι συνθέτες, στιχουργοί, ερμηνευτές αλλά και συγγραφείς σας έχουν επηρεάσει;\nΒικτωρία: Beatles, Joan Baez, Βίκυ Mοσχολιού, Γιώργος Ζαμπέτας , Φλέρυ Νταντωνάκη, Mozart, Puccini, Portishead, Antony and the Johnsons, Cocorosie, Rachmaninov, Alice Rucell, Βασίλης Τσιτσάνης, Μάνος Χατζιδάκις, Billy Holliday, Maria Callas, Elvis Costello, Leonard Cohen, Barbara Bonney, Mαρία Πολυδούρη, Νίκος Γκάτσος, Νίκος Καζαντζάκης, Οδυσσέας Ελύτης, Ella Fitzgerald, Rufus Wainwright, Andrew Loyd Webber, Bernstein.\nΧρίστος: Mοzart, Μάρκος Βαμβακάρης, Puccini, Arvo Part, Μάνος Xατζιδάκις, Sondheim, Archive, Led Zeppelin, Σταμάτης Κραουνάκης, Δημήτρης Παπαδημητρίου, Νίκος Ξυδάκης, Rufus Wainwright, Cocorosie, Bασίλης Τσιτσάνης, Andrew Loyd Webber, Γιάννης Χρήστου, Νίκος Καζαντζάκης, Οδυσσέας Ελύτης, Herman Esse, Νίκος Γκάτσος, Μαρία Πολυδούρη, Φλέρυ Νταντωνάκη, Μαρίκα Νίνου, Ελένη Βιτάλη, Μax Richter, Glenn Gould, Leonard Cohen.\nΤο μιούζικαλ είναι ένα δύσκολο και απαιτητικό είδος θεάτρου και στην Ελλάδα έχει ταλαιπωρηθεί αρκετές φορές… Εσείς όμως φαίνεται πως έχετε βρει τον εαυτό σας στο είδος αυτό. Από τα πιο ενδιαφέροντα πράγματα που κάνατε μαζί ήταν και τα μιούζικαλ «Ο ευτυχισμένος Prince» και «Προς Κατεδάφιση». Πώς προέκυψαν αυτές οι παραστάσεις; Θ' ακολουθήσουν κι’ άλλα;\nΧρίστος: To musical είναι το είδος μέσα στο οποίο νιώθω την μεγαλύτερη ελευθερία σαν συνθέτης, εκεί η μουσική έχει τη δυνατότητα να πλάσει τους χαρακτήρες του κάθε έργου και να τους δώσει κάποιες φορές και παραπάνω διαστάσεις από αυτές που βρίσκονται στο κείμενο. Η μουσική λειτουργεί σαν ο σκηνοθέτης του έργου, προσφέροντας τα βαθύτερα επίπεδα στους χαρακτήρες. Και τα δύο έργα αυτά, και ο «Ευτυχισμένος Prince» του Oscar Wilde, σε λιμπρέτο του Χρήστου Κανελλόπουλου και το «Προς Κατεδάφιση» του Tennessee Williams, σε λιμπρέτο του Διαμαντή Γκιζιώτη, ήταν εξ’ ολοκλήρου καινούργια μουσικά έργα και σαν τέτοια παρουσιάστηκαν, όλο το κείμενο και στις δύο περιπτώσεις ήταν μελοποιημένο, δεν υπήρχε καθόλου πρόζα. Επίσης, σε συνεργασία με τον Γρηγόρη Χατζάκη που έκανε την σκηνοθεσία, οι χώροι που επιλέχτηκαν για να παρουσιαστούν ήταν αντισυμβατικοί, το Αίθριο του Μουσείου Μπενάκη στην μία περίπτωση και οι ράγες του τρένου στην Κωνσταντινουπόλεως στην άλλη. Εννοείται ότι θα ακολουθήσουν κι άλλες παραστάσεις! Ήδη υπάρχει η ιδέα για το επόμενο και σε λίγο καιρό θα ξεκινήσω να το γράφω.\nΒικτωρία: Απίστευτες εμπειρίες και τα δύο, απ’ τα πιο σημαντικά πράγματα που έχω κάνει μέχρι τώρα. Και τα δύο ήταν καινούρια μουσικά έργα όπως ανέφερε κι Χρίστος. Το μαγικό με το «Προς Κατεδάφιση» ήταν ότι το ανεβάσαμε στο φυσικό του χώρο, πάνω στις γραμμές του τρένου στην οδό Κωνσταντινουπόλεως. Όταν πρωτοπήγα να κάνω πρόβα εκεί με το Γρηγόρη Χατζάκη έπαθα εγκεφαλικό! Του λέω: Είσαι τρελός! Πώς θα παίξουμε εδώ πάνω μες στη ζέστη, πάνω στη διάβαση, με τα τρένα να περνάνε, θα σκοτωθούμε! Τελικά τα καταφέραμε… Νομίζω έζησα το πιο έντονο δεκαήμερο της ζωής μου. Απ’ τη μια έπρεπε να φροντίζω για τη σωματική μου ακεραιότητα κι απ’ την άλλη να τραγουδάω στο δρόμο με δεκαμελή ορχήστρα ακούγοντας από κάτι κατεστραμμένα ακουστικά και παραβλέποντας τους περαστικούς που με χάζευαν, άλλοι σαστισμένοι κι άλλοι ενθουσιασμένοι. Νομίζω ότι θα μπορούσα να μιλάω ατελείωτες ώρες γι’ αυτήν την παράσταση. Ο «Ευτυχισμένος Prince» απ’ την άλλη ήταν πιο glamour, και με δείκτη ασφαλείας αυτή τη φορά, δε με κυνηγούσαν τρένα. Είχε μια μαγεία .Ο χώρος του Μπενάκη ήταν πολύ επιβλητικός. Σπουδαία ιδέα και πρόταση. Αυτό που θα ήθελα πω είναι ότι ο Χρίστος είναι από τους ελάχιστους συνθέτες στην Ελλάδα που έχει παρουσιάσει δύο εντελώς πρωτότυπα musical με τον τρόπο που ισχύει για χρόνια στο εξωτερικό: πρωτότυπη μουσική πάνω σε πρωτότυπο λιμπρέτο που βασίζεται στο εκάστοτε λογοτεχνικό ή θεατρικό κείμενο.\nΟχτώ χρόνια (1999-2007) συνεργασίας με το Σταμάτη Κραουνάκη. Ο Χρίστος ως πιανίστας και συνθέτης και εσύ Βικτωρία ως ερμηνεύτρια – performer σε όλες τις μουσικοθεατρικές παραστάσεις αυτής της ομάδας. Πώς αποτιμάτε αυτά τα χρόνια;\nΧρίστος: Αυτά τα χρόνια για μένα ήταν καθοριστικά για την εξέλιξή μου και πραγματικά πολύτιμα από την πλευρά των επαγγελματικών εμπειριών που αποκόμισα.\nΒικτωρία: Νιώθω πολύ τυχερή που υπήρξα μέλος μιας τόσο πρωτοποριακής ομάδας. Έχω πολύ γερές αποσκευές. Στην ομάδα χρωστάω την ενασχόλησή μου με το μουσικό θέατρο και γενικά τη θεατρική μου παιδεία. Ξεχωρίζω ιδιαίτερα τις παραστάσεις: ¨ Όλοι μαύρα κι ένα πιάνο ¨, η ¨Κλασική συνταγή¨ , "Χορικά" (Μικρή Επίδαυρος), "Η συνομωσία των λουκουμάδων". Ο Σταμάτης Κραουνάκης με έμαθε τα μειονεκτήματά μου να τα κάνω προτερήματα πάνω στη σκηνή και πάνω απ’ όλα να είμαι αληθινή.\nΧρίστο έχεις γράψει μουσική για πολλές θεατρικές παραστάσεις, κινηματογραφικές ταινίες… είναι πιο δύσκολο να γράφεις τραγούδια για ένα δίσκο ή να κάνεις πρωτότυπη μουσική με αφορμή κάποιο θεατρικό ή κινηματογραφικό έργο; Ποια διαδικασία απολαμβάνεις περισσότερο;\nΧρίστος: Όταν γράφω για ένα θεατρικό ή κινηματογραφικό έργο, έχω κάπου να πατήσω -υπάρχει το αισθητικό και το σκηνοθετικό πλαίσιο- και η μουσική καλείται να γίνει οργανικό μέρος της παράστασης ή της ταινίας που καλούμαι να επενδύσω με τη μουσική. Στα τραγούδια που δεν είναι ενταγμένα κάπου συγκεκριμένα, αντλώ από την ψυχή μου και μόνο. Επίσης είναι πολύ σημαντικός και ο στίχος σ’ αυτήν τη διαδικασία, το πόσο καλά φτιαγμένος είναι και πόσο αφήνει χώρο στην μουσική να τον τονίσει, να τον υπερασπιστεί και να του δώσει τις διαστάσεις που πρέπει. Όταν ένα τραγούδι στιχουργικά είναι καλά φτιαγμένο, τότε η μουσική ρέει αβίαστα. Γενικώς όμως και στη μία και στην άλλη περίπτωση λειτουργώ σχετικά εύκολα, μου αρέσουν εξίσου και οι δύο διαδικασίες. Δεν πιστεύω στην περιβόητη «έμπνευση». Η έμπνευση έρχεται μόνο όταν γράφεις συνεχώς, είτε με παραγγελία είτε χωρίς!\nΒικτωρία μετά τη συμμετοχή σου, στο «Εγκλήματα και Εγκλήματα» του Στρίντμπεργκ (2007/2008) στο πλευρό δυο σπουδαίων ηθοποιών, της Καρυοφυλλιάς Καραμπέτη και του Μηνά Χατζησάββα, ήρθε στη ζωή σου η «Φουρκέτα» που συνεχίζει για τρίτη συνεχόμενη χρονιά στο «Θέατρο Εμπορικόν». Μίλησέ μας για το έργο της Ελένης Γκασούκα, για το ρόλο που ερμηνεύεις, αλλά και για τους υπόλοιπους συντελεστές. Πού οφείλεται η επιτυχία αυτής της παράστασης κατά τη γνώμη σου;\nΒικτωρία: Στην απλότητά της. Δεν έχει τίποτα το δήθεν και φαντασμαγορικό, ακουμπάει κατευθείαν στη ψυχή. Ο ρόλος μου είναι ιδιαίτερος, είμαι το alter ego της Αλίκης, της κεντρικής ηρωίδας που παίζει η Μαρία Καβογιάννη. Είμαι αυτό που θα ήθελε να είναι. Η «Φουρκέτα» είναι ένα έργο γεμάτο συγκίνηση, γέλιο, κλάμα, πολύ ανθρώπινο. Μπορείς να ταυτιστείς με πολλά σημεία του έργου γιατί αγγίζει καθημερινές καταστάσεις που όλοι λίγο πολύ έχουμε ζήσει. Περιγράφει μια ελληνική οικογένεια. Παίζουν επίσης ο Κώστας Κόκλας, ο Μπάμπης Γιωτόπουλος, ο Θανάσης Αλευράς, η Ματίνα Νικολάου και ο Λευτέρης Βασιλάλης.\nΔεν είναι κουραστικό, ψυχοφθόρο να παίζεις για δύο και τρία χρόνια τον ίδιο ρόλο, το ίδιο έργο σχεδόν κάθε βράδυ;\nΒικτωρία: Είναι όντως δύσκολο, πρέπει συνεχώς να ανανεώνεις το ενδιαφέρον σου για την παράσταση.\nΜε όλα αυτά που κάνετε σας μένει ελεύθερος χρόνος; Και αν ναι, πώς διασκεδάζετε;\nΧρίστος: Ο ελεύθερος χρόνος είναι περιορισμένος, αλλά όταν υπάρχει μου αρέσει να βγαίνω με φίλους για ποτό, να πηγαίνω σε συναυλίες και στο θέατρο. Α! Και φυσικά στο σπίτι με dvd.\nΒικτωρία: Φροντίζω να έχω μία ώρα την ημέρα για τον εαυτό μου. Μου αρέσει να πηγαίνω να πίνω τον καφέ μου σε ένα πολύ όμορφο καφέ, να βλέπω dvd και να βρίσκομαι με φίλους.\nΗ επόμενη επαγγελματική κίνηση; Ποια είναι τα άμεσα μελλοντικά σχέδια;\nΧρίστος: Κάναμε στις 26 Ιανουαρίου 2011 την παρουσίαση του δίσκου με αγαπημένους φίλους καλλιτέχνες: Μαρία Καβογιάννη, Ελένη Πέτα, Απόστολος Ρίζος, Μαρία Παπαγεωργίου, ενώ έχουμε άλλη μια εμφάνιση στις 2 Μαρτίου πάλι στο Κου-Κου στο Γκάζι. Έχω ήδη αρχίσει να σκέφτομαι τον επόμενο δίσκο και σε λίγο καιρό θα ξεκινήσω να γράφω το επόμενο musical!\nΒικτωρία: Όπως στην παρουσίαση του δίσκου, έτσι και στις 2 Μαρτίου θα έχουμε καλεσμένους στο Κου-Κου, ενώ συνεχίζουμε τόσο στην Αθήνα όσο και στην επαρχία τις εμφανίσεις μας σε διάφορους χώρους. Και βέβαια συνεχίζω μέχρι το Πάσχα στη Φουρκέτα!\nΑναρτήθηκε από Θεοδόσιος Π. Βαφειάδης στις 8:48 μ.μ.\nΗ αξεπέραστη ηθοποιός του ελληνικού θεάτρου και κινηματογράφου Τζένη Καρέζη, αν και δεν υπήρξε ποτέ τραγουδίστρια, είχε την τύχη να ερμηνεύσει μερικά από τα συγκλονιστικότερα τραγούδια των σημαντικότερων Ελλήνων δημιουργών.\nΛίγα τραγούδια σε σχέση με τις άλλες μεγάλες σταρ της εποχής (Μελίνα Μερκούρη, Αλίκη Βουγιουκλάκη, Ρένα Βλαχοπούλου), αλλά αρκετά για ν' αφήσει το δικό της στίγμα (και) στο ελληνικό τραγούδι.\nΉταν η μόδα της εποχής τότε να τραγουδούν στις ταινίες του παλιού ελληνικού κινηματογράφου οι ηθοποιοί και να υπάρχουν τραγούδια στα φιλμ. Όχι μόνο στα μιούζικαλ, αλλά και σε κωμωδίες, δραματικές περιπέτειες κ.λπ.\nΗ Τζένη Καρέζη ήταν από τις λίγες ηθοποιούς της γενιάς της που απέφευγε -όσο ήταν δυνατόν- να ερμηνεύει τραγούδια. Όσες φορές το έκανε ήταν επειδή το απαιτούσε ο ρόλος της. Δεν ήθελε να νοθεύσει την ηθοποιό με την τραγουδίστρια.\nΕρμήνευσε συνταρακτικά τα τραγούδια που τις χάρισαν μέσα από το ρόλο της, τα έκανε στοιχείο του χαρακτήρα που ενσάρκωνε. Γι’ αυτό και τα λίγα τραγούδια που είπε παραμένουν ερμηνευτικά κατορθώματα συναρτημένα, σχεδόν πάντα, με το ρόλο.\nΣτις 70 θεατρικές παραστάσεις (1954-1991) και στις 33 κινηματογραφικές ταινίες (1955-1972) που έπαιξε βλέπουμε να υπογράφουν τη μουσική σπουδαίοι συνθέτες, όπως: Μίκης Θεοδωράκης, Μάνος Χατζιδάκις, Σταύρος Ξαρχάκος, Μίμης Πλέσσας, Γιάννης Σπανός, Γιάννης Μαρκόπουλος, Κώστας Καπνίσης, Ζακ Ιακωβίδης, Τάκης Μωράκης, Αργύρης Κουνάδης, Σπύρος Σκιαδαρέσης, Γεράσιμος Λαβράνος, Γιώργος Τσαγκάρης, Βασίλης Αρχιτεκτονίδης, Γιάννης Ζουγανέλης, Θάνος Μικρούτσικος, Θόδωρος Αντωνίου, Σταμάτης Κραουνάκης, Ελένη Καραΐνδρου κ.ά.\nΛίγοι όμως έγραψαν τραγούδια για την αλησμόνητη φωνή της. Θα προσπαθήσουμε εδώ να κάνουμε μια καταγραφή, κατά χρονολογική σειρά, όλων αυτών των τραγουδιών που ερμήνευσε η αξέχαστη ηθοποιός και κυκλοφόρησαν στη δισκογραφία.\nΜην τον ρωτάς τον ουρανό\nΑπό την ταινία «Το νησί των γενναίων» 1959/60 σε σκηνοθεσία Δημήτρη Δαδήρα και σενάριο Γιάννη Ιωαννίδη. Μουσική: Μάνος Χατζιδάκις. Στίχοι: Γιάννης Ιωαννίδης\nΑπό την ταινία «Το κοροϊδάκι της δεσποινίδος» 1959/60 σε σκηνοθεσία και σενάριο Γιάννη Δαλιανίδη. Μουσική και στίχοι: Μάνος Χατζιδάκις, ντουέτο με το Ντίνο Ηλιόπουλο\nΑπό την ταινία «Ποια είναι η Μαργαρίτα» 1961/62 σε σκηνοθεσία Δημήτρη Δαδήρα και σενάριο Γιάννη Δαλιανίδη. Μουσική και στίχοι: Μίκης Θεοδωράκης\nΜακρυά σου ένα χρόνο & Το σαραβαλάκι μου\nΑπό την ταινία «Η νύφη το ‘σκασε» 1962/63 σε σενάριο και σκηνοθεσία Αλέκου Σακελλάριου. Μουσική Μίμη Πλέσσα. Στίχοι Αλέκου Σακελλάριου. Το δεύτερο τραγούδι ντουέτο με τον Πέτρο Κυριακού\nΟύτε ένα ευχαριστώ\nΑπό την ταινία «Τα κόκκινα φανάρια» 1963/64 σε σκηνοθεσία Βασίλη Γεωργιάδη και σενάριο Αλέκου Γαλανού. Μουσική: Σταύρος Ξαρχάκος. Στίχοι: Λευτέρης Παπαδόπουλος.\nΑπό την ταινία «Λόλα» 1963/64 σε σκηνοθεσία Ντίνου Δημόπουλου και σενάριο Ηλία Λυμπερόπουλου. Μουσική: Σταύρος Ξαρχάκος. Στίχοι: Βαγγέλης Γκούφας. Στην ταινία αυτή πρωτοεμφανίστηκε και τραγούδησε η Βίκυ Μοσχολιού.\nΑπό το παράθυρό σου\nΑπό το θεατρικό έργο «Η γειτονιά των αγγέλων» 1963/64 του Ιάκωβου Καμπανέλλη. Μουσική: Μίκη Θεοδωράκη. Στίχοι: Ιάκωβου Καμπανέλλη. Ντουέτο με το Νίκο Κούρκουλο. Στην παράσταση αυτή πρωτοεμφανίστηκε και τραγούδησε ο Γιάννης Πουλόπουλος.\nΚουράστηκα να σε κρατώ, Πήρα τους δρόμους τ’ ουρανού, Άνοιξε λίγο το παράθυρο, Ήταν 18 Νοέμβρη & Καημός\nΑπό τη γαλλική ταινία «Μια σφαίρα στην καρδιά» (Une Balle au Coeur / Jean Daniel Pollet) 1965/66 σε σενάριο και σκηνοθεσία Ζαν Ντανιέλ Πολέ. Πέντε τραγούδια σε μουσική Μίκη Θεοδωράκη. Το πρώτο και το πέμπτο τραγούδι σε στίχους Δημήτρη Χριστοδούλου, το δεύτερο σε στίχους Τάσου Λειβαδίτη, το τρίτο και το τέταρτο σε στίχους Brendan Behan - Βασίλη Ρώτα\nΌρκος, Χαράμι τα βυζάκια μας, Σφιχτείτε Κρατηθείτε & Κόκκινη κλωστή δεμένη\nΑπό την κινηματογραφική ταινία «Λυσιστράτη του Αριστοφάνη» 1972/73 σε διασκευή-σενάριο Γιάννη Νεγρεπόντη, σκηνοθεσία Γιώργου Ζερβουλάκου και παραγωγή των πρωταγωνιστών Τζένη Καρέζη – Κώστα Καζάκου. Τους στίχους στο πρώτο τραγούδι έγραψε ο Νίκος Γκάτσος και στα υπόλοιπα ο Γιώργος Ζερβουλάκος. Τη μουσική και ενορχήστρωση υπογράφει φυσικά ο Σταύρος Ξαρχάκος.\nΉταν η τελευταία κινηματογραφική εμφάνιση της Τζένης Καρέζη. Η ταινία κέρδισε το Βραβείο αρτιότερης παραγωγής στο 13ο Φεστιβάλ Κινηματογράφου Θεσσαλονίκης.\nΤο μεγάλο μας τσίρκο & Άσωτος\nΑπό τη θεατρική παράσταση «Το μεγάλο μας τσίρκο» 1973/75 του Ιάκωβου Καμπανέλλη σε σκηνοθεσία Κώστα Καζάκου. Μουσική: Σταύρος Ξαρχάκος. Στίχοι: Ιάκωβος Καμπανέλλης. Το πρώτο ήταν ντουέτο με το Νίκο Ξυλούρη και στο δεύτερο τραγούδι τη συνοδεύει όλος ο θίασος.\nΣτο τραγούδι «Προσκύνημα» που ερμηνεύει ο ηθοποιός και τραγουδιστής Νίκος Δημητράτος με το θίασο, ακούγονται προς το τέλος οι κραυγές της Τζένης Καρέζη και του Κώστα Καζάκου «…Ορέστη απ’ το Βόλο – Μαρία απ’ τη Σπάρτη…» που συγκλονίζουν τον ακροατή του έργου.\nΛαχτάρησα μια χώρα & Ο Αδελφός τον αδελφό\nΑπό τη θεατρική παράσταση «Ο Εχθρός Λαός» 1975 του Ιάκωβου Καμπανέλλη σε σκηνοθεσία Κώστα Καζάκου. Μουσική: Μίκης Θεοδωράκης. Στίχοι: Ιάκωβος Καμπανέλλης. Στο πρώτο τη συνοδεύει η χορωδία που την αποτελούσε ο θίασος και στο δεύτερο ο Βασίλης Παπακωνσταντίνου.\nΧάθηκα μέσα στη ζωή μου\nΑπό το θεατρικό έργο «Διαμάντια και Μπλουζ» 1990/91 της Λούλας Αναγνωστάκη, σε σκηνοθεσία Βασίλη Παπαβασιλείου, σκηνικά-κοστούμια Δημήτρη Μυταρά, φωτισμοί Ανδρέα Μπέλλη. Το τραγούδι είναι σε στίχους Λούλας Αναγνωστάκη και μουσική Ελένης Καραΐνδρου.\nΉταν το τελευταίο τραγούδι που ηχογράφησε με τη γοητευτική βραχνή φωνή της και η τελευταία θεατρική της παράσταση στο «Θέατρο Αθήναιον» της Ακαδημίας που σήμερα φέρει το όνομά της.\nΤα παραπάνω τραγούδια υπάρχουν σε πάρα πολλές συλλογές με τραγούδια του ελληνικού θεάτρου και κινηματογράφου. Από τις καλύτερες προσωπικές συλλογές τραγουδιών της ηθοποιού είναι το «Τζένη Καρέζη – Τραγούδια από το θέατρο και τον κινηματογράφο» (1993) και το «Τζένη Καρέζη – Τα κινηματογραφικά» (2007).\nΗ Τζένη Καρέζη δεν ήταν τραγουδίστρια, ούτε φιλοδοξούσε να είναι. Είχε τη σωστή φωνή που οφείλει να έχει κάθε ηθοποιός. Ευτύχησε βέβαια να έχει δάσκαλο το μεγάλο Δημήτρη Ροντήρη που απαιτούσε από τους μαθητές του να καλλιεργούν τη φωνή τους και να ανακαλύπτουν τη μουσικότητα της γλώσσας μας.\nΗ Τζένη Καρέζη προσήλθε στον κινηματογράφο αφού είχε ήδη λάμψει στο θέατρο παίζοντας κλασικούς ρόλους. Είχε ήδη τραγουδήσει το τραγούδι της τρέλας της Οφηλίας στον «Άμλετ» του Σαίξπηρ με τον Αλέξη Μινωτή και τα τραγούδια του Μάνου Χατζιδάκι στις κωμωδίες «Θεσμοφοριάζουσες», «Εκκλησιάζουσες» και «Λυσιστράτη» του Αριστοφάνη στην Επίδαυρο.\nΣτον Ελληνικό κινηματογράφο το τραγούδι έγινε δομική μόδα και οι ηθοποιοί που τραγούδησαν χωρίζονται σε δύο κατηγορίες. Είναι αυτοί που καμώνονταν τον τραγουδιστή, και αυτοί που βλέπουν το τραγούδι ως εσωτερική αναγκαιότητα του ρόλου τους, ως λυρική κορύφωση της δραματικής κλίμακας.\nΣ’ αυτή την κατηγορία άνηκε η Τζένη Καρέζη. Τραγούδησε με εσωτερική συναισθηματική πλήρωση ερμηνεύοντας και με τη μουσική, την κατάσταση του ρόλου. Το τραγούδι της έχει σπανιότητα του ταλέντου της, τη γνησιότητα των εκφραστικών της μέσων και τη θηριώδη τεχνική της, μια τεχνική που της επέτρεπε να δείχνει ως αυτονόητο εκείνο που κατακτήθηκε με αγώνα, μόχθο και ώρες εργασίας.\nΗ φωνή της Τζένης Καρέζη όταν τραγουδά αφηγείται την απογείωση της υποκριτικής στη σφαίρα του άδυτου και απόλυτου λυρισμού.\nΚώστας Γεωργουσόπουλος, 1993\n"Ώπα Είπα Λέω". Το πρώτο τραγούδι που ερμήνευσε στον ελληνικό κινηματογράφο. Μαζί με το Βασίλη Αυλωνίτη και το Μίμη Φωτόπουλο (1955) στην ταινία του Αλέκου Σακελλάριου "¨Λατέρνα, φτώχεια και φιλότιμο" (Μουσική: Μάνος Χατζιδάκις)\nΕυχαριστώ θερμά τον κ. Κώστα Γεωργουσόπουλου που μου έδωσε την άδεια να αναδημοσιεύσω το κείμενό του και τους Γιώργο Τσάμπρα και Πέτρο Δραγουμάνο, για τις πληροφορίες σχετικά με τα τραγούδια του Μίκη Θεοδωράκη, που ερμήνευσε η Τζένη Καρέζη, στη γαλλική ταινία «Μια σφαίρα στην καρδιά».\nΑναρτήθηκε από Θεοδόσιος Π. Βαφειάδης στις 7:07 μ.μ.\nΕτικέτες Θέατρο, Κινηματογράφος\nΑνοιχτή Επιστολή της Δανάης Παναγιωτοπούλου στο Διονύση Σαββόπουλο\nΑνοιχτή επιστολή στο Διονύση Σαββόπουλο ή μάλλον σε αυτούς που κατά δήλωσή του, τον έχουν δωροδοκήσει, και εξακολουθούν (υποθέτω εγώ) να τον δωροδοκούν.\nΕίναι αλήθεια ότι ο Διονύσης Σαββόπουλους βρήκε την ταυτότητά του στο ρόλο του παραμυθά. Παλιότερα κρατούσε για τον εαυτό του το ρόλο του κεντρικού ήρωα, τώρα όμως κύλησε ο τέντζερης και βρήκε αυτόν για καπάκι στο ρόλο του αφηγητή. Για να γίνει ο χρόνος καινούριος, για να γίνουμε, δηλαδή, εργατικά χρυσόψαρα. Στο πλαίσιο προώθησης των παραστάσεών που θα κάνει στο Ακροπόλ, μετά τη μεγάλη επιτυχία στο Μέγαρο Μουσικής, εμφανίστηκε ως άλλος Πάγκαλος σε πιο φιλική για το χρήστη συσκευασία για να μας πει ότι δωροδοκηθήκαμε από του πολιτικούς, και το πρόβλημα είναι ότι τα χρήματα με τα οποία όλοι δωροδοκηθήκαμε ήταν δυστυχώς δανεικά και τώρα πρέπει να τα βρούμε και να τα δώσουμε πίσω.\nΩραία. Επειδή, λοιπόν, ο κύριος Σαββόπουλος γνωρίζει ότι η έννοια της συλλογικής ευθύνης ήταν ένα από τα καλύτερα εργαλεία των ναζί και δεν μπορεί να μπαίνει στο στόμα ενός καλλιτέχνη, ας ξεκινήσει το θεάρεστο και πατριωτικό του έργο βρίσκοντας και επιστρέφοντας όσα χρήματα πήρε από το Υπουργείο Αμύνης για να κάνει περιοδεία στα στρατόπεδα και γενικά όσα χρήματα χρειάστηκε η καθεστηκυία τάξη για να τον εξαγοράσει (για να πάψει, δηλαδή, να κάνει αυτό για το οποίο ο κόσμος τον έβαλε στα σπίτια του και στην καρδιά του) και ας τα επιστρέψει στο κράτος. Επίσης, αν γνωρίζει συναδέλφους του ή άλλους που έλαβαν τέτοιου είδους πεσκέσια να τους καταγγείλει δημόσια και να τους παροτρύνει να κάνουν το ίδιο. Γιατί ως γνήσιοι Έλληνες, οι πέντε νταβατζήδες που – κατά δήλωση του Κ. Καραμανλή junior – κυβερνάνε την Ελλάδα, συνηθίζουν να χορηγούν καλλιτεχνικά δρώμενα, είναι κάτι που ενδείκνυται ως μέθοδος ξεπλύματος χρημάτων και συνειδήσεων.\nΚατά τα άλλα, όταν μιλάμε για τον ανώνυμο κόσμο, η λέξη δωροδοκία είναι ευφημισμός και εν τέλει ανακριβής για να περιγράψει τον τρόπο που διοίκησε το σύστημα του ΠαΣοΚ. Η λέξη εκβιασμός ταιριάζει καλύτερα. Κοιτάζοντας τα πράγματα από την απόσταση της επόμενης μέρας που πρέπει να παραδεχτούμε ότι ξημέρωσε, η πράσινη κάρτα του κόμματος από πολύ νωρίς κατέληξε να αποτελεί δήλωση πίστης ότι ο βασιλιάς δεν είναι γυμνός – στα καθ’ ημάς ότι ο βασιλιάς εξακολουθεί να σοσιαλίζεται – υπό την απειλή μιας πανταχού παρούσας λερναίας γραφειοκρατίας ικανής και πρόθυμης να σου κόψει τα πόδια και να σε κρατήσει για κατοικίδιο.\nΗ ιστορία αυτού του τόπου είναι ακόμα νωπή και δεν υπάρχει εμπεριστατωμένη καταγραφή. Ερίζουμε ακόμα για το 1821, τι να πούμε για τα πιο πρόσφατα. Κυκλοφορεί, όμως, προφορικά, και στην Ελλάδα, ευτυχώς, όλοι μιλάνε. Έχω συγκινηθεί και έχω διδαχτεί από τα τραγούδια του Διονύση Σαββόπουλου. Την επιστολή αυτή όμως, θα την κλείσω με έναν στίχο του Γιάννη Νεγρεπόντη. Δε θα περάσει ο φασισμός.\nΒγάζουμε το καπέλο για άλλη μια φορά στην ξεχωριστή και ιδιαίτερη αυτή δημιουργό και ερμηνεύτρια. Όχι μόνο για το ταλέντο της, αλλά και για το θάρρος να πει τα πράγματα με το όνομά τους.\nΕμείς αφιερώνουμε στο Διονύση Σαββόπουλο, για άλλη μια φορά, το τραγούδι που έγραψε ο Τάσος Σαμαρτζής και ο Νότης Μαυρουδής το 1993 στο δίσκο "Τοπίο Μυστικό", την περίφημη "Ωδή στο Διονύση" με την ερμηνεία του Θανάση Γκαϊφύλλια : http://www.youtube.com/watch?v=gpEts_bLRjQ


Με μεγαλη επιτυχία διεξήχθη το Greek Poker Tour στην Βιέννη | PokerNews\n2008 Οκτώβρης 13 Ernestok\nΜε μεγάλη επιτυχία διεξήχθη αυτό το Σαββατοκύριακο το Greek Poker Tour στο Concord Card Casino της Βιέννης. Το αμιγώς ελληνικό live τουρνουά, που διανύει την δεύτερη του σαιζόν συγκέντρωσε το ενδιαφέρον της ελληνικής κοινότητας του πόκερ με 73 παίκτες να συμμετέχουν στο Main Event. Τελικά μετά από 14 ώρες παιχνιδιού νικητής τους τουρνουά αναδείχθηκε ο Αινείας Πρωτόπαπας, με τον Μίλτο Κυριακίδη να ακολουθεί στην δεύτερη θέση. Το έπαθλο για τον πρώτο έφτανε τα €10,650 ενώ ο παίκτης από την Κύπρο πήρε €6,370 για την επιτυχία του. Το συνολικό prizepool έφτασε τα €36,500 και το μοιράστηκαν όσοι παίκτες φτάσανε στο τελικό τραπέζι.\nΚατά την διάρκεια του τριημέρου οι έλληνες παίκτες είχαν σημαντικές επιτυχίες και στα μεικτά τουρνουά του CCC. H σημαντικότερη από αυτές ήταν η πρώτη θέση (€1,319) που κατέλαβε ο Χάρης Τσιαούσης την Πέμπτη στο bounty τουρνουά με buy in €46 και σύνολο 121 συμμετοχών.\nΑπό εμάς πολλά συγχαρητήρια στο Pokerunion για την άψογη διοργάνωση του event καθώς και στους Έλληνες παίκτες για τις επιτυχίες τους. Ευχόμαστε το Greek Poker Tour να συνεχίσει να προσφέρει μία απoλαυστκή live πόκερ εμπειρία σε όλους τους Έλληνες παίκτες.\nΑκολουθούν αναλυτικά οι παίκτες του τελικού τραπεζιού και τα χρηματικά έπαθλα που κέρδισαν:\n1\tΑινείας Πρωτόπαπας\t€10,650\n2\tΜίλτος Κυριακίδης\t€6,370\n3\tΣτέλιος Γερομεριάτης\t€4,240\n4\tΑυγερινός Χαλάτης\t€3,540\n5\tΓιώργος Θεοφανόπουλος\t€2,830\n6\tΝίκος Κουρής\t€2,470\n7\tΟυίλιαμ Χατζάρας\t€2,120\n8\tΓιάννης Καμπάς\t€1,770\n9\tΓιάννης Γεμενής\t€1,410


O Γενάρης φανερώνει τη μεταγραφική φιλοσοφία του ΟΦΗ - Oficrete.gr - Ανάψαμε φωτιά...\n29/05/2019 - 19:05\nO Γενάρης φανερώνει τη μεταγραφική φιλοσοφία του ΟΦΗ\nΜικροί, εξελίξιμοι, με μεταπωλητική αξία.\nΤη μεταγραφική περίοδο του Ιανουαρίου ο ΟΦΗ είχε πάνω από το κεφάλι του τη λαιμητόμο του υποβιβασμού. Και όμως, δεν πήγε σε σίγουρες, 6μηνες λύσεις, για να βγάλει τη χρονιά. Αντιθέτως, ρίσκαρε και πήρε ως επί το πλείστον νεαρούς ποδοσφαιριστές.\nΣυγκεκριμένα πήρε τους:\n- Βαγιέμπα Σακόρ, 22 ετών\n- Αντίλ Ναμπί, 24 ετών\n- Έρικ Πέρσον, 24 ετών\n- Φελίπε Σόουζα Φερέιρα, 20 ετών\n- Ρικάρντο Βαζ, 24 ετών\n- Γιώργος Γιακουμάκης, 24 ετών\n- Κρις Μπράουν, 27 ετών\n- Κώστας Γιαννούλης, 31 ετών\nΒλέπουμε ότι, παρά το κρίσιμο της κατάστασης, ο ΟΦΗ δεν ανέβαλε το πλάνο του και προτίμησε να πάρει σχετικά νεαρούς παίκτες, εξελίξιμους, με μεταπωλητική αξία, οι οποίοι δεν έχουν φθάσει ακόμα στο peak της καριέρας τους.\nΜοναδικές εξαιρέσεις ο Μπράουν και ο Γιαννούλης, ο οποίος ήταν ό,τι καλύτερο κυκλοφορούσε στην αγορά και ήταν ευκαιρία για τον ΟΦΗ, όπως και αποδείχθηκε.\nΜπορεί παίκτες σε τέτοιες ηλικίες, 20-25 να τους θεωρούμε μόνο στην Ελλάδα ταλέντα, αλλά αυτή είναι μια περίοδος της καριέρας του παίκτη που ακόμα συγκεντρώνει εμπειρίες και διαμορφώνει χαρακτήρα. Και, πραγματικά, μέσα σε λίγους μόνο μήνες, αυτά τα παιδιά έζησαν πολύ έντονες στιγμές με τη φανέλα του ΟΦΗ, που αποκλείεται να είχαν ξαναζήσει στην ποδοσφαιρική τους ζωή.\nΠαρατηρώντας λοιπόν το πώς κινήθηκαν οι άνθρωποι του ΟΦΗ το Γενάρη, παρά τη δύσκολη αγωνιστική κατάσταση, θα πρέπει να θεωρούμε δεδομένο ότι θα κινηθούν στον ίδιο δρόμο και στη μεταγραφική περίοδο του καλοκαιριού. Νεαροί, ταλαντούχοι παίκτες, οι οποίοι θα έχουν κίνητρο θα δουλέψουν και να εξελιχθούν, με μεταπωλητική αξία. Χωρίς να αποκλείεται να αρπάξουν μια ευκαιρία τύπου Γιαννούλη, για να προσθέσουν μια ηγετική φυσιογνωμία στην εξίσωση των αποδυτηρίων.\nΜας είχαν ενημερώσει ότι αποκτήματα τύπου Φερέιρα θα είναι συνηθισμένη πρακτική για τον ΟΦΗ, από εδώ και πέρα.\nΒέβαια, επενδύοντας σε τέτοιες ηλικίες αυξάνεις το ρίσκο να μην πιάσουν όλες οι μεταγραφές ή να χρειαστεί να κάνεις περισσότερο καιρό υπομονή, μέχρι να δεις αποτελέσματα και εδώ έρχεται να παίξει το ρόλο του το καλό και εμπεριστατωμένο scouting.\nΆλλωστε μας είχαν προαναγγείλει από την αρχή που ανέλαβαν τον ΟΦΗ, ότι οι ομάδες χτίζονται, δεν αγοράζονται.\n20/02/2020 - 19:49 Νίντζα - Σπάιντερμαν 2-2\n20/02/2020 - 18:31 Τι έχουν τα έρμα (τα deals) και χαλάνε;\n20/02/2020 - 17:19 Το Υπουργείο Αθλητισμού ευχαριστεί τον ΟΦΗ\n20/02/2020 - 16:08 Τα προπονητήρια του ΟΦΗ στο φάκελο του Conference League\n20/02/2020 - 14:30 2000 ευρώ πρόστιμο στον ΟΦΗ για τον Ατρόμητο\n20/02/2020 - 13:52 Ο ΟΦΗ συγχαίρει τα Cosmos Sport


Μίνι επιτραπέζιο μπόουλινγκ | Magichole.gr\nΜίνι ξύλινο επιτραπέζιο μπόουλινγκ\nΕίστε φανατικός του bowling; Θέλετε να παίζετε όλη την ώρα; Τώρα μπορείτε χάρη σε αυτό το μίνι παιχνίδι μπόουλινγκ. Πάρτε το μαζί σας οπουδήποτε πηγαίνετε και απολαύστε ένα συναρπαστικό παιχνίδι με την οικογένεια και τους φίλους σας. Κατάλληλο και για τα δύο φύλα και για όλες τις ηλικίες! Φιλικό προς το περιβάλλον. Αποδείξτε ότι είστε ο καλύτερος και περάστε υπέροχα! Το σετ περιλαμβάνει μια μικροσκοπική μπάλα και δέκα κορίνες από ξύλο. Μέγεθος: 30 x 10 x 4,5 cm.


Home » science » Τελευταίες ειδήσεις από όλο τον κόσμο\nΟι εργαζόμενοι στον τομέα της υγείας παρέχουν δοκιμές Covid-19 σε έναν δρόμο στην Ουάσινγκτον, στις 14 Αυγούστου. Daniel Slim / AFP / Getty Images\nΣύμφωνα με τον Δρ Chris Murray, πρόεδρο του Ινστιτούτου για την Υγεία Μετρικών και Αξιολόγησης (IHME), ο αριθμός των νεκρών από την πανδημία κοροναϊού στις Ηνωμένες Πολιτείες θα μπορούσε να φτάσει τα 6.000 άτομα την ημέρα μέχρι το Δεκέμβριο. στο Πανεπιστήμιο της Ουάσιγκτον.\nΕπί του παρόντος, περίπου 1.000 άτομα πεθαίνουν καθημερινά από τον κοροναϊό στις ΗΠΑ.\nΣε ένα νέο μοντέλο που κυκλοφόρησε την Παρασκευή, οι ερευνητές στο IHME προέβλεψαν ότι ο αριθμός των καθημερινών θανάτων θα μειωθεί αργά το Σεπτέμβριο – και στη συνέχεια θα αυξηθεί σε σχεδόν 2.000 την ημέρα μέχρι τις αρχές Δεκεμβρίου.\nΑλλά ο Murray είπε στο CNN ότι «ανάλογα με το τι κάνουν οι ηγέτες μας», τα πράγματα μπορούν να χειροτερέψουν.\n«Έχουμε ένα χειρότερο σενάριο σε αυτό που απελευθερώνουμε και αυτό είναι πολλοί, περισσότεροι θάνατοι», είπε. «Και στην πραγματικότητα, μέχρι τον Δεκέμβριο να κυλήσει, εάν δεν κάνουμε τίποτα καθόλου, ο καθημερινός αριθμός θανάτων στις ΗΠΑ θα ήταν πολύ υψηλότερος από τους 2.000 θανάτους την ημέρα μέχρι τον Δεκέμβριο. Θα μπορούσε να φτάσει τους 6.000 θανάτους την ημέρα. “\nΗ νέα πρόβλεψη του IHME προβλέπει 310.000 θανάτους έως τον Δεκέμβριο – 15.000 περισσότερους από την προηγούμενη πρόβλεψη πριν από δύο εβδομάδες. Αυτό συμβαίνει επειδή ενώ οι μολύνσεις από κοροϊό μειώνονται σε ορισμένες περιοχές, το ποσοστό θανάτου δεν είναι.\n«Σε ορισμένες πολιτείες – η Καλιφόρνια είναι ένα καλό παράδειγμα – οι περιπτώσεις κορυφώθηκαν, μειώνονται, αλλά οι θάνατοι δεν έχουν», είπε ο Murray. «Βλέπουμε ανοδικές μεταδόσεις σε μέρη όπως το Κεντάκι και Μινεσότα, Ιντιάνα.»\nΕάν η χρήση μάσκας αυξηθεί στις ΗΠΑ στο 95%, ο αριθμός των θανάτων θα μπορούσε να μειωθεί κατά σχεδόν 70.000, πρόσθεσε ο Murray.


Ειδήσεις για COSMOTE TV - Spoiler και νέα\nΝέα ιστορική σειρά από την Cosmote TV\nΣτο κομμάτι της μυθοπλασίας αναμένεται να αναπτυχθεί ακόμη περισσότερο η Cosmote TV. Η συνδρομητική τηλεόραση μετά τη σειρά «Έτερος Εγώ» και «42°C» σκοπεύει να κάνει ακόμη ένα εγχείρημα. Όπως σημειώθηκε στην πρωινή εκπομπή του Star, η Cosmote TV σκοπεύει να βγάλει στον «αέρα» μία σειρά δραματοποιημένων ντοκιμαντέρ. Θέμα θα είναι η γενιά του ’30 που μεγαλούργησε στην ελληνική λογοτεχνία τον προηγούμενο αιώνα. Μάλιστα έχουν κλείσει και τα πρώτα ονόματα με τον Όμηρο Πουλάκη και τον Νίκο Ψαρρά να ενσαρκώνουν τον Άγγελο Τερζάκη και τον Κοσμά Πολίτη αντίστοιχα. Στα αυτοτελή επεισόδια που θα βγουν στον αέρα θα δούμε τη ζωή των λογοτεχνών που έγραψαν τη δική τους ιστορία στα ελληνικά γράμματα. Πρέπει να πούμε ότι η γενιά του ’30 θεωρείται από τις σημαντικότερες στα ελληνικά γράμματα και στην ιστορία της ελληνικής λογοτεχνίας. Εκ των εκπροσώπων της συγκεκριμένης γενιάς στην ποίηση ήταν ο Γιώργος Σεφέρης και ο Οδυσσέας Ελύτης που έχουν τιμηθεί με Νόμπελ Λογοτεχνίας. Αξίζει να αναφέρουμε ότι η λογοτεχνία θα έχει την τιμητική της στην ελληνική μυθοπλασία. Μίνι σειρά με μεταφορά σπουδαίων ελληνικών διηγημάτων ετοιμάζει και η ΕΡΤ σε σκηνοθεσία του Μανούσου Μανουσάκη. Όλα τα νέα για την επικαιρότητα εδώ – ειδήσεις από την Ελλάδα\nΤο Κύπελλο Ελλάδας επιστρέφει την Τετάρτη 7/4 στην Cosmote TV, με τους πρώτους αγώνες της ημιτελικής φάσης. Πρώτη ποδοσφαιρική μάχη της ημέρας, εκείνη μεταξύ ΠΑΣ Γιάννινα και Ολυμπιακού στους «Ζωσιμάδες». Ο αγώνας θα μεταδοθεί στις 18:00 από το Cosmote Sport 2 σε περιγραφή Αντρέα Παλομπαρίνι και ρεπορτάζ Έλενας Παπαδοπούλου και Δημήτρη Σπηλιόπουλου. Δύο ώρες αργότερα (20:00, Cosmote Sport 3) η ΑΕΚ διεκδικεί την έκτη διαδοχική πρόκριση σε τελικό Κυπέλλου Ελλάδος έχοντας απέναντί της τον ΠΑΟΚ, κάτοχο του τροπαίου για τρεις συνεχείς χρονιές (2017-19). Μεταδίδεται σε περιγραφή Μιχάλη Τσόχου και ρεπορτάζ Πάνου Μάλαμα και Μιχάλη Μελισσίδη. Μία ώρα πριν από την έναρξη κάθε ημιτελικού, η «Ώρα Κυπέλλου» θα παρουσιάζει ταυτόχρονα μέσα από το επίσημο κανάλι της Cosmote Tv Στο Youtube Και Τα Καναλια Cosmote Sport το προφίλ και τα τελευταία νέα των ομάδων. Η εκπομπή θα είναι παρούσα και μετά τη λήξη κάθε αναμέτρησης, με πλούσιο ρεπορτάζ και αποκλειστικές συνεντεύξεις των πρωταγωνιστών. Όλα τα νέα για την επικαιρότητα εδώ – ειδήσεις από την Ελλάδα\nΣαββατοκύριακο με τρία ντέρμπι – πυρκαγιά\nΚαθηλωτικό θα είναι το πρώτο Σαββατοκύριακο του Μαρτίου (6-7/3) με τέσσερα μεγάλα ντέρμπι. Κι αν το ένα είναι… εδώ, δικό μας (ΠΑΟΚ – Αρης με μετάδοση από τη Nova), διεξάγονται άλλα τρία στην Ευρώπη, όλα με μετάδοση από την Cosmote TV από Μόναχο, Μαδρίτη και Μάντσεστερ. Ενόψει των τριών κορυφαίων αναμετρήσεων η δημοσιογραφική ομάδα της Cosmote TV έχει ετοιμάσει ειδικές εκπομπές με όλο το ρεπορτάζ των παιχνιδιών. Στην «Allianz Arena» του Μονάχου διεξάγεται το Klassiker της 24ης αγωνιστικής της Bundesliga μεταξύ Μπάγερν Μονάχου και Ντόρτμουντ. O αγώνας θα μεταδοθεί στις 19.30 από το Cosmote Sport 1HD και ταυτόχρονα από το κανάλι Cosmote Sport 4K της νέας Cosmote TV. Μέσα από την εκπομπή «Sportshow Live Action» (16.30, Cosmote Sport 1HD) οι τηλεθεατές θα ενημερωθούν για όλες τις λεπτομέρειες της μεγάλης γερμανικής συνάντησης, ενώ μετά το τέλος του αγώνα θα ακολουθήσει η postgame εκπομπή. Την Κυριακή 7/3 στις 17.15 (Cosmote Sport 2HD & Cosmote Sport 4K) θα δοθεί η σέντρα για το ντέρμπι της Μαδρίτης με πρωταγωνίστριες τις Ατλέτικο και Ρεάλ, που βρίσκονται στις πρώτες θέσεις για τη διεκδίκηση του φετινού τίτλου της LaLiga Santander. Στις 18.30 (Cosmote Sport 1HD) τη σκυτάλη θα πάρει το ντέρμπι του Μάντσεστερ ανάμεσα στη Σίτι και τη Γιουνάιτεντ. Πριν και μετά από κάθε ντέρμπι, η ειδική εκπομπή της Cosmote TV «Ρυθμός των Ντέρμπι» θα βρίσκεται στη διάθεση των συνδρομητών μεταφέροντας όλες τις πληροφορίες και το παρασκήνιο της αγωνιστικής δράσης, καθώς και δηλώσεις των πρωταγωνιστών. Όλα τα νέα για την επικαιρότητα εδώ – ειδήσεις από την Ελλάδα\nΤρεις τελικούς θα μεταδώσει η Ε.Ρ.Τ\nΣε συμφωνία με την Cosmote ΤV για να μεταδώσει τους τελικούς των τριών διοργανώσεων που έχει τα δικαιώματά τους έχει έρθει η ΕΡΤ. Η εν λόγω συμφωνία εγκρίθηκε από το ΔΣ της ΕΡΤ και είναι ύψους 350.000 ευρώ. Η δημόσια τηλεόραση θα καταβάλει σε μετρητά 150.000 ευρώ, ενώ τα 200.000 ευρώ θα διατεθούν για τους τρεις αγώνες. Συγκεκριμένα, 120.000 ευρώ για τον τελικό του Champions League, 60.000 ευρώ για τον τελικό του Europa League και 20.000 ευρώ για τον τελικό του Κυπέλλου Ελλάδος. Η ΕΡΤ θα μεταδώσει παράλληλα με την Cosmote TV τους δύο ευρωπαϊκούς τελικούς αλλά αυτόν του Κυπέλλου Ελλάδος θα τον δείξει σε… κονσέρβα. Μαγνητοσκόπηση δηλαδή. Όλα τα νέα για την επικαιρότητα εδώ – ειδήσεις από την Ελλάδα


ΧΙΟΥΜΟΡ | Κιλκίς24 Part -5\nPosted by Kilkis24 on 26 Ιουλίου, 2013 · Σχολιάστε\nΦοβερή η κυβέρνηση. Έπιασε 21 στα 22 προαπαιτούμενα. Του Λάκη Μπέλλου Είχαμε την 39η επέτειο της Αποκατάστασης της Δημοκρατίας. Τι είναι η Δημοκρατία σήμερα; 1.Οταν το ξημέρωμα σου χτυπάνε την πόρτα δεν είναι ο γαλατάς. Είναι από εισπρακτική εταιρεία. 2. Η Δημοκρατία από τη δικτατορία, ένα τσιγάρο δρόμος. 3. Αν δεν μπορείς να αποφύγεις τη Δημοκρατία, απόλαυσέ την. 4. Στη Δημοκρατία δεν υπάρχουν τανκς, γιατί δεν υπάρχει βενζίνη. 5. Επιτρέπονται οι συγκεντρώσεις κάτω των μηδέν ατόμων. 6. Επιτρέπονται οι συγκεντρώσεις άνω των 50 τανκς. 7. Συνολικά, 27 πράξεις νομοθετικού περιεχομένου έχουν ψηφιστεί σε…\nPosted by Kilkis24 on 23 Ιουλίου, 2013 · Σχολιάστε\nΚαλά, γιατί δεν βγαίνει σε διάγγελμα ο Σαμαράς να μας ανακοινώσει τις αυξήσεις στη ΔΕΗ; Του Λάκη Μπέλλου Σπάνε το κεφάλι τους στο υπουργείο Οικονομικών. Στους επόμενους 6 μήνες έρχονται 21 διαφορετικοί φόροι και δεν ξέρουν πώς να γεμίσουν τις επόμενες μέρες. Δεν πιστεύεται με τίποτα αυτό της καινούργιας δημοσκόπησης, ότι το ΠΑΣΟΚ σκαρφάλωσε στο 9,1%. Πιο εύκολα γίνεται πιστευτό ότι ο Βενιζέλος έπεσε στα 50 κιλά. Σαρώνουν στις δημοσκοπήσεις ο Κυριάκος και ο Αδωνις. Και μετά ο Τοτός. Ο Σαμαράς έχει ξεφτιλίσει την Ακρόπολη. Δεν πάει τους ξένους επισκέπτες εκεί, αλλά στο Μουσείο της…\nPosted by Kilkis24 on 19 Ιουλίου, 2013 · Σχολιάστε\nΤου Λάκη Μπέλλου (efsyn.gr) Η εμβληματική φράση στον τίτλο, την οποία είπε ο Σαμαράς τελειώνοντας άγαρμπα το διάγγελμα για τη… μείωση του ΦΠΑ στην εστίαση, λοιδορήθηκε άδικα. 1. Εδειξε ο πρωθυπουργός ότι είναι ένας από τους Ελληνες και μιλάει απλά και καθημερινά. 2. Είναι σαξές ή και σεξ στόρι. Κανένας δεν είχε διανοηθεί ότι υπάρχει αυτή η στάση. Το Κάμα Σούτρα ζητάει επίμονα τα δικαιώματα της φράσης και της στάσης. 3. Εδειξε γιατί έπρεπε να καταργηθεί η ΕΡΤ. Θα είχε επιτρέψει να μεταδοθεί κάτι τέτοιο, που έκανε επιτέλους όλους τους Ελληνες να πέσουν ξεροί από τα…\nΗ γελοιογραφία της ημέρας, 18.7.13\nPosted by Kilkis24 on 18 Ιουλίου, 2013 · Σχολιάστε\nPosted by Kilkis24 on 16 Ιουλίου, 2013 · Σχολιάστε\nΣιγουράκι. Κερδίζουν οι αποδείξεις που λήγουν σε 8 Του Λάκη Μπέλλου Κακώς διαμαρτύρονται οι εκπαιδευτικοί που βγαίνουν σε διαθεσιμότητα γιατί αναρτήθηκαν τα προσωπικά τους δεδομένα στο Διαδίκτυο. Δεν λένε, πάλι καλά που δεν αναρτήθηκαν στη Δημόσια Τηλεόραση. Τελικά το κατάφερε ο Σαμαράς. Γίναμε οι σερβιτόροι της Ευρώπης. Ξεπεράσαμε τις 17.000.000 αφίξεις και τους 1.700.000 σερβιτόρους κάτω των 500 ευρώ στα νησιά. 5% μόνο των Ελλήνων που θα πάνε διακοπές θα μείνουν σε ξενοδοχεία. Εχουν καμουφλαριστεί όμως γιατί οι ξενοδόχοι δεν δέχονται Ελληνες ή χρεώνουν διπλά. Οι περισσότεροι το παίζουν Γερμανοί. Πρώτη φορά είδα Ελληνες σε…\nΤο σκίτσο της ημέρας, 12.7.13\nPosted by Kilkis24 on 12 Ιουλίου, 2013 · Σχολιάστε\nΤου Κώστα Κουφογιώργου, απ` την ΕΛΕΥΘΕΡΟΤΥΠΙΑ\nPosted by Kilkis24 on 11 Ιουλίου, 2013 · Σχολιάστε\nΤου Λάκη Μπέλλου (efsyn.gr) Απαράδεκτη η επίθεση που έγινε για πειρατεία της κυβέρνησης και δήθεν «μαϊμού» ΕΡΤ που βγήκε στον αέρα. Στα ιδιωτικά στούντιο της Παιανίας, από όπου γίνεται η εκπομπή σήματος, υπήρχε μόνο ο Παντελής Καψής να έχει καλυμμένο το ένα του μάτι με μαύρο πανί. Χιλιάδες τηλεφωνήματα στην «Ελληνική Δημόσια Τηλεόραση» (ΕΔΤ) και «Δημόσια Τηλεόραση» (ΔΤ), όπως τη μετονόμασαν αργότερα, από τηλεθεατές που έλεγαν ότι δεν μπορούν να προσφέρουν το όνομα με τίποτα. Πήγαν στα επείγοντα 2.547 τηλεθεατές γιατί στραμπούληξαν τη γλώσσα τους, Κάντε ένα τεστ αυτή τη στιγμή και θα συμφωνήσετε απόλυτα. Δεν την…\nPosted by Kilkis24 on 9 Ιουλίου, 2013 · Σχολιάστε\nΟργισμένος είναι ακόμα και ο Μητσοτάκης με τον Κυριάκο, για τις απολύσεις. Αφού τον διέγραψε ακόμα και από φίλο του στο φέισμπουκ Του Λάκη Μπέλλου (efsyn.gr) Είναι η φράση που ακούστηκε πιο πολύ το Σαββατοκύριακο στα κυβερνητικά κανάλια, δηλαδή όλα: «Η δεξαμενή των υπαλλήλων». Πιο ολοκληρωμένα: «Είναι μεγάλη η δεξαμενή των υπαλλήλων του Δημοσίου για απολύσεις…» Αλλά δεν κάνουν λάθος. Σωστά το λένε. Γιατί έτσι βλέπει η κυβέρνηση τους ανθρώπους. Ριγμένους μέσα σε τεράστιες δεξαμενές, που στη μία είναι οι υπάλληλοι της τάδε ειδικότητας, στην άλλη της δείνα. Δεν έχουν πρόβλημα οι άνθρωποι. Βουτάνε τα βρομόχερά τους…\nΗ σταθερά της κωλοτούμπας\nPosted by Kilkis24 on 8 Ιουλίου, 2013 · Σχολιάστε\nΤου Λάκη Μπέλλου (efsyn.gr) – Κυρίες και κύριοι καλησπέρα σας. Απόψε με αφορμή την επιστροφή του κυρίου Μαρκόπουλου στη Ν.Δ., φιλοξενούμε στην εκπομπή μας τον κύριο Κωλοτούμπα, γνωστό επίσης για τη σταθερότητα των απόψεών του. «Ευχαριστώ. Πολλοί εκπλήττονται με την ικανότητά μου να αλλάζω κόμματα και απόψεις. Κάνουν λάθος όμως. Εγώ είμαι πάντα σταθερός στις απόψεις μου. Τώρα, αν οι απόψεις αλλάζουν γνώμη, δεν φταίω εγώ. Αυτή τη στιγμή που σας μιλάω είμαι Νέα Δημοκρατία και θέλω να καταγγείλω τον ΣΥΡΙΖΑ που θέλει να μας εξοβελίσει από την Ευρώπη». – Αρα, κύριε Κωλοτούμπα, πρέπει να εφαρμόσουμε απαρέγκλιτα το Μνημόνιο….\nPosted by Kilkis24 on 6 Ιουλίου, 2013 · Σχολιάστε\nΠρωτοφανές για πραξικόπημα. Στην Αίγυπτο δεν έριξαν την κυβέρνηση τα τανκς, αλλά τα λέιζερ. Του Λάκη Μπέλλου Και φυσικά θα γίνει Αίγυπτος κι εδώ. Και η εξέγερση θα γίνει στο ιδανικότερο μέρος. Δεν είναι βέβαια η πλατεία Ταχρίρ. Θα είναι όμως πλατεία πάλι. Η πλατεία Αιγύπτου. Πασίγνωστη πλατεία στο κέντρο της Αθήνας, στο Πεδίον του Αρεως, εκεί που κάνουν και τις γιγαντιαίες συγκεντρώσεις τα κόμματα. Εκεί λοιπόν να στρέψουν την προσοχή τους όσοι φοβούνται ανατροπή και πραξικοπήματα. Στην πλατεία Αιγύπτου και Μαυρομματαίων γωνία, όπου φεύγουν και τα ΚΤΕΛ για τη Θεσσαλονίκη. Τελικά η κυβέρνηση έδωσε πρωί…\nΤο σκίτσο της ημέρας, 4.7.13\nPosted by Kilkis24 on 4 Ιουλίου, 2013 · Σχολιάστε\nPosted by Kilkis24 on 3 Ιουλίου, 2013 · 1 Σχόλιο\nΚαλύτερα να μας δίνουν την παρακράτηση φόρου και να κρατάνε τον μισθό. Του Λάκη Μπέλλου – efsyn.gr Η τρόικα ξεφτιλίζει εντελώς τους υπουργούς. Στις συσκέψεις τούς καλεί επτά επτά, οκτώ οκτώ, σαν κοπάδι ένα πράμα. Περιμένουν στο σαλόνι του υπ. Οικονομικών και τους φωνάζουν μετά έναν έναν. Οπως στα ιατρεία. Έχουν και παλιές εφημερίδες εκεί, να ρίχνουν καμιά ματιά, να περνάει η ώρα. Είναι τόσο παλιές οι εφημερίδες που υπάρχουν ακόμα αγγελίες εύρεσης εργασίας, ζητούνται για ενοικίαση και δεν αγοράζω χρυσό. Η τρόικα εντυπωσιάστηκε από τον Αδωνι και συμφώνησε μαζί του αμέσως. Τρόμαξαν μάλιστα για τις περικοπές που πρότεινε και του…\nΗ γελοιογραφία της ημέρας, 3.7.13\nPosted by Kilkis24 on 3 Ιουλίου, 2013 · Σχολιάστε\nΤο αυγό της ΝουΔού\nPosted by Kilkis24 on 2 Ιουλίου, 2013 · Σχολιάστε\nΠάμε λουκέτο – Του Λάκη Μπέλλου Οχι και ακροδεξιό κόμμα η Νέα Δημοκρατία, που λένε μερικοί με αφορμή τα λόγια του Βύρωνα Πολύδωρα! Εβγαλε ανακοίνωση η Χ.Α. ότι τώρα τελευταία η Ν.Δ. κινείται δεξιότερα της ακροδεξιάς και να τα μαζέψουν τα φασισταριά. Εντάξει, τέρμα η πλάκα. Δεν γίνεται άνοιγμα της Νέας Δημοκρατίας προς χρυσαυγουλίτικα μέρη. Μια πολύ μικρή μικρή όμως μετατόπιση γίνεται. Και εδώ θα έχουμε αλλαγή ονόματος, όπως από τη Νέα Δημοκρατία πάμε στη Νέα Ελλάδα. Το «αυγό του φιδιού» θα μετονομαστεί σε «αυγό της ΝουΔού». Τον έκανε ο Πολύδωρας τον Βορίδη «μια με τα χόρτα»…\nΤο σκίτσο της ημέρας, 30.6.13\nPosted by Kilkis24 on 30 Ιουνίου, 2013 · Σχολιάστε\nΑπ` την ΑΥΓΗ\nΤο σκίτσο της ημέρας, 29.6.13\nPosted by Kilkis24 on 29 Ιουνίου, 2013 · Σχολιάστε\nΤο σκίτσο της ημέρας, 28.6.13\nPosted by Kilkis24 on 28 Ιουνίου, 2013 · Σχολιάστε\nΤο σκίτσο της ημέρας, 27.6.13\nPosted by Kilkis24 on 27 Ιουνίου, 2013 · Σχολιάστε\nPosted by Kilkis24 on 26 Ιουνίου, 2013 · Σχολιάστε\nΠάμε λουκέτο – Του Λάκη Μπέλλου (efsyn.gr) Εφευγαν τρέχοντας οι ασθενείς από τα νοσοκομεία μόλις έμαθαν ότι ανέλαβε το υπουργείο Υγείας ο Αδωνις Γεωργιάδης. Θα είναι τελικά και στο Ναυτιλίας. Οσοι άρρωστοι πηγαίνουν σε νοσοκομείο, θα ταξιδεύουν. Χάσαμε 483 από χθες. Η πρώτη υπουργική απόφαση Αδώνιδος: Ολες οι νοσοκόμες ανοίγουν λογαριασμό twitter. Η Βούλτεψη δεν θα είναι υφυπουργός.Τελικά δεν άντεξε τον Αδωνι ούτε μία ώρα και παραιτήθηκε. Προϊσταμένη θα πάει στον «Ευαγγελισμό» και θα πλακώνεται όλη μέρα με τους αρρώστους. Γιατί σε κάθε υπουργείο έβαλαν έναν της Ν.Δ. και έναν του ΠΑΣΟΚ; Για να φυλάει ο…\nΣτο Πανελλήνιο Πρωτάθλημα Παίδων / Κορασίδων – Τερμάτισε στην 3η θέση στα 5000 μ βάδη. Με το μέλλον του ελληνικού στίβου γέμισε το στάδιο των Τρικάλων το περασμένο Σαββατοκύριακο, καθώς εκεί διεξήχθη το Πανελλήνιο πρωτάθλημα Παίδων και Κορασίδων. Ο στίβος του ΓΑΣ Κιλκίς εκπροσωπήθηκε στους αγώνες αυτούς με έναν αθλητή και μία αθλήτρια και κατάφερε να κάνει ιδιαίτερα αισθητή την παρουσία του με την κατάκτηση ενός μεταλλίου . Η 17χρονη Ευρυδίκη Ασημακίδου , επιβεβαίωσε σε έναν ακόμη αγώνα ότι συγκαταλέγεται στις κορυφαίες Ελληνίδες βαδίστριες και με έναν σπουδαίο αγώνα έφτασε στην κατάκτηση του χάλκινου μεταλλίου στα 5000 μ βάδην με…


ΒΡΑΔΙΑ ΔΙΕΣΗ - ΑΚΤΗ ΠΕΙΡΑΙΩΣ - ΔΙΕΣΗ 101.3\nΠαρασκευή 8 Δεκεμβρίου,\nΒΡΑΔΙΑ ΔΙΕΣΗ - ΑΚΤΗ ΠΕΙΡΑΙΩΣ\nΟ Βασίλης Παπακωνσταντίνου, ο Λαυρέντης Μαχαιρίτσας, ο Δημήτρης Σταρόβας και ο Γιάννης Ζουγανέλης, σε μία Βραδιά για τους ακροατές του Δίεση 101,3, στην Ακτή Πειραιώς (Πειραιώς 178).Την Παρασκευή 8 Δεκεμβρίου, στις 22:30.\n«Να δεις τι σου’ χω για μετά», ο τίτλος του νέου προγράμματος στην Ακτή Πειραιώς, με τον Βασίλη Παπακωνσταντίνου, τον Λαυρέντη Μαχαιρίτσα, το Δημήτρη Σταρόβα και το Γιάννη Ζουγανέλη, να μοιράζονται- και πάλι- τη σκηνή.\nΤέσσερις καλλιτέχνες με πολλά χιλιάδες χιλιόμετρα στο κοντέρ των εμφανίσεών τους, με κληρονομιά τους δίσκους και παραστάσεις που έχουν αφήσει εποχή και που, παρόλα αυτά, οι ίδιοι αρνούνται να μεγαλώσουν και παραμένουν πεισματικά αισθηματίες.\nΦέτος συναντιούνται ξανά, μετά από δέκα χρόνια, στη σκηνή της «Ακτής Πειραιώς». Η αγαπημένη παρέα των τεσσάρων, που το 2008 μας χάρισε αμέτρητες αξέχαστες βραδιές, επιστρέφει στον τόπο του εγκλήματος με άγριες διαθέσεις! Το μυστικό της επιτυχημένης συνταγής τους: η μακρόχρονη φιλία που τους ενώνει, χαρίζοντάς τους αυτή τη μοναδική οικειότητα, αλλά και η άνεση στη σκηνή, τα αγαπημένα τραγούδια και το χιούμορ τους.\nΜαζί τους: η Μιρέλα Πάχου με τη ζωντάνια και το ακορντεόν της, ο Ιταλός ταλαντούχος κιθαρίστας Steve Tesser, που συμπράττει με άποψη & καθαρότητα στο μουσικό του λόγο, και η Φρόσω Στυλιανού με το πάθος και τις ιδιαίτερες ερμηνείες της.\nΤο αποτέλεσμα; Μία μεγάλη βραδιά που τα έχει όλα: μπαλάντες, ροκ ενέργεια, χιούμορ, ιστορικά κομμάτια, τραγούδια σταθμούς, αλλά και νέες επιτυχίες!


Greek Recipes - Ελλήνων Γεύσεις: Σουφλέ ζυμαρικών με τυριά\nΤα σουφλέ ζυμαρικών είναι αγαπημένο φαγητό των παιδιών αλλά και των μεγάλων. Μας δίνει τη δυνατότητα να αυτοσχεδιάσουμε προσθέτοντας ή αφαιρώντας υλικά. Οπωσδήποτε όμως...., θα τελειώσει εν ριπή οφθαλμού.\n500 γρ. ταλιατέλες ή οποιοδήποτε άλλο ζυμαρικό της αρεσκείας σας\nΒράζουμε τις ταλιατέλες σύμφωνα με τις οδηγίες συσκευασίας.\nΜόλις είναι έτοιμες τις βγάζουμε από την κατσαρόλα, στραγγίζουμε το νερό, της ξαναβάζουμε στην κατσαρόλα και της ανακατεύουμε με λίγο ελαιόλαδο.\nΣε ένα πυρέξ απλώνουμε τα μακαρόνια και τα ανακατεύουμε με τα τριμμένα τυριά και το μπέικον.\nΠάνω από τα μακαρόνια τοποθετούμε τις φέτες γκούντα φροντίζοντας να μην υπάρχουν κενά και περιχύνουμε την κρέμα γάλακτος.\nΨήνουμε σε προθερμασμένο φούρνο, στους 180ο C στις αντιστάσεις, μέχρι να λιώσουν και να πάρουν ένα χρυσαφί χρώμα τα τυριά.\nΕτικέτες ζυμαρικά, Σουφλέ ζυμαρικών με τυριά


Αναπολώντας τον χαμένο χρόνο | Liberal.gr\nΔιαβάσαμε όλοι δεκάδες, εκατοντάδες κείμενα και απόψεις από το βράδυ της Κυριακής και μετά. Δεν μιλώ για τις αποτιμήσεις των επαγγελματιών του είδους, πολιτικών αναλυτών, δημοσιογράφων, εκλογολόγων και άλλων. Μιλώ για τα κείμενα και τις απόψεις φίλων και γνωστών —ή απλώς ανθρώπων που εκτιμούμε— στις πλατφόρμες που επισκεπτόμαστε καθημερινά, χάνοντας έτσι, κατά μέγα ποσοστό, πολύτιμο χρόνο από τη ζωή μας. Αλλά, αυτή τη φορά, απολύτως δικαιολογημένα. Απολύτως δικαιολογημένα.\nΔιαβάσαμε αναρτήσεις, σχόλια, και σχόλια επί σχολίων, πολλών «απλώς ψηφοφόρων», «απλώς πολιτών». Ανθρώπων της διπλανής πόρτας, που λέμε. Όλων αυτών που έμπλεξαν τα τελευταία χρόνια στο δημόσιο παιχνίδι της πολιτικής, εκμεταλλευόμενοι τον χώρο που μας προσφέρουν τα social media, ή και παρασυρμένοι από αυτόν. Διότι περί αυτού πρόκειται: δεν είναι καφενείο ο δημόσιος λόγος μας στο διαδίκτυο, όπως πρόχειρα λένε κάποιοι? μόνο το όντως «καφενείο» είναι πράγματι ιδιωτικός χώρος. Στα μέσα κοινωνικής δικτύωσης δείχνουμε, όσο το μπορεί ο καθείς, ένα πρόσωπο κατά το δυνατόν περιποιημένο. Και παρουσιάζουμε την αλήθεια που πιστεύουμε όσο πιο ξεκάθαρα γίνεται.\nΛοιπόν, αν μου ζητούσε κανείς να πω ποια είναι η δική μου αποτίμηση, όχι για το επίσημο αποτέλεσμα, αλλά για αυτόν τον «ανεπίσημο» δημόσιο λόγο περί του αποτελέσματος, θα έλεγα ότι για πρώτη φορά στην Ελλάδα (και το εννοώ απολύτως το «για πρώτη φορά») δεν είχαμε ακραίες εκδηλώσεις από πλευράς του νικητή — ή μάλλον, από πλευράς των νικητών. Όλες τις άλλες φορές, χωρίς εξαίρεση, αυτές οι ακραίες εκδηλώσεις έδιναν τον τόνο κατά 100%.\nΉταν μια χαρά που δεν ήθελε να κρυφτεί εκείνη, ένας έξαλλος ενθουσιασμός, συχνά μάλιστα δικαιολογημένα έξαλλος, μια έκλυση τέτοιων συναισθημάτων και τόσο φρέσκιας και πολλής κοχλάζουσας αδρεναλίνης που σε έκανε να βγαίνεις στους δρόμους και να θέλεις να χτυπάς καπέλα περαστικών ή να χτυπάς κουδούνια στα θυροτηλέφωνα των πολυκατοικιών. Ή απλώς να κορνάρεις. Ήταν μια άγρια χαρμονή.\nΤην τελευταία φορά που συνέβη κάτι τέτοιο τη θυμάστε όλοι πολύ καλά, καθώς αργότερα λοιδορήθηκε και πολύ (και δικαίως): ήταν οι καλαματιανοί στο Σύνταγμα, μετά τον θρίαμβο του ΟΧΙ στο Δημοψήφισμα. Εκείνοι οι χοροί κάποιων νεαρών που δεν είχαν καμία δυνατότητα —δεν τους δόθηκε καν ο χρόνος, ή τα εφόδια— να σκεφτούν στα σοβαρά τι μπορούσε να σήμαινε για τη ζωή τους (άσε δε για τη ζωή ασθενεστέρων, γεροντοτέρων, ανεστίων, ασθενών, προσφύγων, μειονοτικών, μελών ευπαθών ομάδων και λοιπών) η ρήξη και η συνακόλουθη φυγή της χώρας από το φρούριο της Ευρώπης, η έκθεσή της στον Μεγάλο Χειμώνα, η είσοδός της σε μια άγρια, αχαρτογράφητη περιοχή — η είσοδός της στην επικράτεια των δράκων, όπως έγραφαν οι παλιοί στους χάρτες, πάνω από τόπους που δεν είχαν αποικηθεί ή εξερευνηθεί: Εδώ Ζουν Δράκοι.\nΌχι. Τίποτε τέτοιο δεν είδα —ούτε κι εσείς είδατε— αυτές τις δυο μέρες. Τίποτε τέτοιο, από κανέναν — από τον Μητσοτάκη ξεκινώντας, τον αρχιτέκτονα αυτής της νίκης, μέχρι τον τελευταίο σχολιαστή: εμένα. Ο μέσος όρος των γραπτών αποτιμήσεων της πολλαπλής εκλογικής αναμέτρησης της Κυριακής ήταν, μιας και δεν μπορώ να το πω με μια λέξη, μια συγκινητική ανακούφιση καλυμμένη από την αίσθηση, ή καλύτερα τη βεβαιότητα, της ιστορικότητας της στιγμής. ΑΥΤΟ το κατάλαβαν —και το ένιωσαν— οι πάντες. Και ήταν τωόντι αποκαλυπτικό. Ήταν σαν χειροπιαστό, και εξακολουθεί να είναι: κυλάει μέσα από τα δάχτυλά σου. Σχεδόν, αν μου επιτρέπετε, ήταν —και εξακολουθεί να είναι— ανατριχιαστικό.\nΣυγκίνηση, ανακούφιση, αίσθηση του βάρους της Ιστορίας. Και μαζί, σαν κόλλα στιγμής: μια πικρία. Αυτό το συναίσθημα του αδυνάμου, το συναίσθημα κάποιου που έχει χάσει πολλά, και που τα έχει χάσει άδικα. Ήταν κάτω από τα άλλα τρία, και τα συνέχεε. Και, στην περίπτωσή μας, όσα χάσαμε —και χάσαμε πολλά, πάρα πολλά— όντως τα χάσαμε άδικα. Όλα άδικα. Ντιπ άδικα. Για ένα τίποτα. Από ένα καπρίτσιο. Και από μια δράκα μέτριους ανθρώπους. Ούτε καν άξιους να το πάνε μέχρι τα άκρα, παλεύοντας για τις ολοκληρωτικές ιδέες τους, ώστε να μπορούμε να τους πούμε, «Γιασάν, μάγκα».\nΜια φίλη το 'πε πολύ καλά: «Δεν το πιστεύω ακόμη», έγραψε, «κάθομαι, σηκώνομαι, κόβω βόλτες μέσα στο σπίτι, δεν μπορώ ν' ανάψω και τσιγάρο μιας που το 'χω κόψει χρόνια τώρα, σκέφτομαι ότι ήταν τόσο απλό τελικά, αλλά από την άλλη πόσα πολλά αντέξαμε — κυλάνε δάκρυα χαράς, αλλά και λύπης και οργής για τα χαμένα χρόνια, και για όλη αυτή τη ζημιά που έγινε».


Ας το επαναλάβουμε, γιατί εύκολα το ξεπεράσαμε. Το 1% των Ελλήνων κατέχει το 56,1% του\nσυνολικού πλούτου της χώρας!!! Δηλαδή όλο το υπόλοιπο 99% του λαού κατέχει μόνο το 43,9% του πλούτου!!! Πιστεύει άραγε κάποιος σοβαρός άνθρωπος, ότι με τέτοια ανισότητα και υπερσυγκέντρωση πλούτου σε λίγα άτομα, μπορούμε να έχουμε πραγματική δημοκρατία στην Ελλάδα ή έχουμε στενή ολιγαρχία με δημοκρατικό φερετζέ; Για να μην κοροϊδευόμαστε δηλαδή και μεταξύ μας αδέρφια….\nΑναρωτιόμαστε, ποιος άραγε πληρώνει το 100% των φόρων; Το 1% ή το 99%;;; Και ποιοι λέτε να μπορούν να συνεννοηθούν γρήγορα μεταξύ τους και να χαράξουν κοινή γραμμή εξουσίας; Το στενό και κλειστό 1% ή το ασυντόνιστο 99%; Άραγε αυτό το 1% τι είναι; Δεξιό ή Αριστερό; Τίποτα από τα δύο, αλλά και τα δύο μαζί. Στην πραγματικότητα δεν έχει χρώμα, ιδεολογία και εθνικότητα. Είναι μέρος της διεθνούς παγκοσμιοποιημένης ελίτ. Είναι η πραγματική ηγεσία της χώρας. Το δε υπόλοιπο 99% απλά διαιρείται τεχνητά σε αντίπαλες και αλληλομισούμενες «αγέλες», έτοιμες προς εκμετάλλευση.\nΑλήθεια πιστεύετε ότι μπορούμε να μιλάμε σοβαρά για δημοκρατία στην Ελλάδα, με τέτοια ποσοστά κολοσσιαίας ανισότητας του πλούτου; Ας μην κοροϊδεύουμε λοιπόν τους εαυτούς μας. Ξεχάστε τη ανύπαρκτη δημοκρατία. Βλέπετε άραγε να κινείται τίποτα και κανένας; Παράλληλοι μονόλογοι δέκα εκατομμυρίων ανθρώπων, για να έχουμε να λέμε δηλαδή και να εκτονωνόμαστε. Στην πράξη, κάνουμε ό,τι μας υποβάλει η προπαγάνδα των ΜΜΕ και το εντολοδόχο (στην άρχουσα τάξη) πολιτικό σύστημα. Κάνουμε όλοι ό,τι θέλει το 1% και σύμφωνα με τα συμφέροντά του.\nΕκτός και αν καταλάβουμε ότι πρέπει να δημιουργήσουμε ένα άλλο πραγματικά δημοκρατικό πολιτικό σύστημα και να εφαρμόσουμε ένα άλλο δίκαιο φορολογικό σύστημα που θα συμβάλει στη συνεχή αναδιανομή του πλούτου για επιβίωση και ευτυχία της ελληνικής κοινωνίας και του ελληνικού έθνους…


ΤΑ ΕΡΓΑΛΕΙΑ ΤΟΥ ΣΩΣΤΟΥ ΨΗΣΤΗ - Meat & Grill Stories\nΌπως σοφά λέει ο λαός μας τα εργαλεία κάνουν τον μάστορα! Που σημαίνει ότι δεν πας ποτέ να ψήσεις ξυπόλυτος στα αγκάθια… Δηλαδή, μια λαβίδα με μακρύ χέρι θα την χρειαστείς, γιατί με το πιρούνι θα καείς, ένα φτυαράκι για να μετακινείς και να τροφοδοτείς με κάρβουνα τη ψησταριά σου σίγουρα! Αυτό θα σε βοηθήσει και να σταχτώσεις τα κάρβουνά σου, για να κοιμήσεις τη φωτιά και να μην γίνουν όλα σταχτή και μπούλμπερη… Επιπλέον καλό είναι να έχεις, για να μην παιδεύεσαι, τη σωστή «καμινάδα» που θα σε βοηθήσει να ανάψεις γρήγορα το κάρβουνο και να μην πετάς κάθε τόσο στη φωτιά οινόπνευμα γιατί έτσι κινδυνεύουμε να καούμε εμείς και όλη η γειτονιά. Άσε που οι μπριζολίτσες σου θα μυρίζουν σα δωμάτιο νοσοκομείου! Όλα αυτά και άλλα πολλά, εδικά αν είσαι μερακλής στο ψήσιμο, θα τα προμηθευτείς σιγά σιγά αλλά εκείνο που πρέπει σίγουρα να αγοράσεις πρώτο είναι ένα θερμόμετρο κρέατος για να ξέρεις τι σου γίνεται «εντός» και να μην τρως καρβουνιασμένη τη μπριζολίτσα σου.\nΗ λαβίδα σίγουρα είναι το πιο σκληρά «εργαζόμενο» εργαλείο απ’ όλα. Θα χρειαστείτε δυο ζευγάρια στάνταρ. Ένα για να μεταφέρετε το ωμό φαγητό στη σχάρα και άλλο ένα ζευγάρι (καθαρή λαβίδα που δεν έχει ακουμπήσει ωμό κρέας, ψάρι ή πουλερικό) για να μετακινήσετε το ψημένο φαγητό. Εγώ προτείνω και ένα τρίτο ζευγάρι για να μετακινείτε τα κάρβουνα (εννοείται όχι με πλαστικές άκρες μπροστά).\n2. ΒΟΥΡΤΣΑ καθαρισμού ΓΙΑ ΤΟ ΜΠΑΡΜΠΕΚΙΟΥ\nΨάξτε για ένα στέρεο μοντέλο, με μακριά λαβή και τρίχες από ανοξείδωτο ατσάλι. Χρησιμοποιήστε τη βούρτσα για να καθαρίσετε τις σχάρες πριν και μετά το μπάρμπεκιου και θα περιορίσετε πολλά προβλήματα με φαγητό που κολλάει στις σχάρες. Επιπλέον, το φαγητό σας δεν θα μυρίζει σαν χθεσινοβραδινό γεύμα. Αντικαταστήστε τη βούρτσα όταν οι τρίχες θα έχουν φθαρεί περίπου στο μισό του αρχικού τους μήκους.\n3. ΔΙΑΤΡΗΤΗ ΨΗΣΤΑΡΙΑ ή ΜΙΚΡΗ ΣΧΑΡΑ\nΜια διάτρητη ψησταριά/σχάρα κάνει πολύ τρυφερό το φιλέτο ψαριού και τα μικρά κομμάτια φαγητού, όπως τα κομμένα λαχανικά που μπορεί υπό άλλες συνθήκες να έπεφταν ανάμεσα στις σχάρες. Αν προθερμανθεί σωστά μια σχάρα από ανοξείδωτο ατσάλι, θα δώσει ωραία καραμελένια απόχρωση στο φαγητό και θα του επιτρέψει να πάρει γεύση καπνιστού από τα κάρβουνα.\nΠανέξυπνο απλό gadget! Η καμινάδα, σας επιτρέπει να ανάψετε τα κάρβουνα γρηγορότερα και πιο ομοιόμορφα από ότι με το υγρό ανάφλεξης. Και ποιός θέλει όλα αυτά τα χημικά από το υγρό ανάφλεξης; H χωρητικότητά του πρέπει να είναι τουλάχιστον 3- 5 λίτρα και να παίρνει μπριγκέτες, περίπου 80 με 100 κομμάτια. Επίσης, θα πρέπει να έχει δύο λαβές, μια λαβή που δεν θερμαίνεται για να σηκώνετε την καμινάδα και μια λαβή με αρθρωτή κορυφή για υποστήριξη όταν πετάτε τα καυτά κάρβουνα στη σχάρα.\n5. ΘΕΡΜΟΜΕΤΡΟ ΑΜΕΣΗΣ ΕΝΔΕΙΞΗΣ\nΑρκεί απλά να κάψετε ένα ωραίο κομμάτι κρέας μια φορά για να μάθετε τη σημασία ενός καλού ψηφιακού θερμόμετρου άμεσης ένδειξης. Μικρό και σχετικά φθηνό, ένα θερμόμετρο άμεσης ένδειξης είναι σημαντικό για να μετράτε γρήγορα την εσωτερική θερμοκρασία του κρέατος. Για να έχετε την ακριβέστερη ένδειξη, εισχωρήστε μέσα στο πιο χοντρό τμήμα του κομματιού και αποφύγετε την επαφή με το κόκαλο, καθώς το κόκαλο είναι αγωγός θερμότητας. Δείτε εδώ :ΕΝΑ ΚΑΛΟ ΘΕΡΜΟΜΕΤΡΟ ΚΡΕΑΤΟΣ ΕΙΝΑΙ ΕΠΕΝΔΥΣΗ!.\n6. ΔΙΣΚΟΣ ΨΗΤΟΥ\nΈμαθα την αξία ενός γερού δίσκου όταν ήμουν στη σχολή μαγειρικής, όπου υπήρχαν ντουζίνες προσβάσιμοι δίσκοι σε κάθε κουζίνα. Ένας ρηχός δίσκος, είναι μια καταπληκτική φορητή επιφάνεια εργασίας για να λαδώσετε και να βάλετε καρυκεύματα στο φαγητό, και δεν υπάρχει κάτι καλύτερο να χρησιμοποιήσετε σαν δίσκο τοποθέτησης του φαγητού που βγαίνει από το γκριλ μέχρι να το μεταφέρετε στην «καλή» σας πιατέλα.\n7. ΒΟΥΡΤΣΑ ΕΠΑΛΗΨΗΣ\nΣτο παρελθόν, οι βούρτσες ήταν φτιαγμένες από ξύλινη/πλαστική λαβή και συνθετικές/φυσικές τρίχες άγριου χοίρου. Σήμερα μπορείτε να τις βρείτε φτιαγμένες από ανοξείδωτο ατσάλι με τρίχες σιλικόνης που έχουν χάντρες στις άκρες για να βοηθάνε να γεμίζετε τη βούρτσα με τη σάλτσα ή τη μαρινάδα. Ενώ οι παλιού τύπου βούρτσες έπρεπε να πλυθούν στο χέρι, αυτό, το νέας τεχνολογίας στυλ, μπαίνει απευθείας στο πλυντήριο πιάτων. Τέλειο! Ωστόσο για μεγάλα κομμάτια και βαριού τύπου μπάρμπεκιου προτιμάμε τις λεγόμενες σφουγγαρίστρες! Δεν αστειεύομαι, μεγάλες επιφάνειες όπως τα μπρίσκετ ή τα spear ribs που χρειάζονται επαναλαμβανόμενες επαλείψεις με μαρινάδα αν αποφασίσεις να τις περάσεις με μικρό βουρτσάκι θα βραδιάσεις…\n8. ΓΑΝΤΙΑ ΜΠΑΡΜΠΕΚΙΟΥ\nΘα τα χρειαστείτε για προστασία στα χέρια και στους πήχεις σας όταν διαχειρίζεστε ένα φλεγόμενο κάρβουνο ή θέλετε να φτάσετε κάτι στο πίσω μέρος του καυτού γκριλ ή μπάρμπεκιου. Πιθανόν να τα πλύνετε πολλές φορές, για αυτό επενδύστε σε γάντια από υλικά καλής ποιότητας και αντοχής. Τα γάντια μπάρμπεκιου από σιλικόνη είναι εύκολα στη φροντίδα γιατί μπορείτε απλά να τα σκουπίσετε όταν λερωθούν από λάδια, αλλά τα πάνινα μονωτικά γάντια θα δώσουν μεγαλύτερη επιδεξιότητα στα χέρια σας και κυρίως στα δάχτυλα διότι τους επιτρέπουν να κινούνται.\nΨάξτε για σπάτουλες με μακριά λαβή ή σχεδιασμένη με κυρτό λαιμό (για αντιστάθμισμα) έτσι ώστε η σπάτουλα να είναι χαμηλότερα από τη λαβή. Αυτό θα σας διευκολύνει στο να σηκώσετε το φαγητό από τη σχάρα. Η σπάτουλα θα πρέπει να είναι τουλάχιστον 10 εκ. (4 ίντσες) φαρδιά. Επίσης, υπολογίστε πως χρειάζεστε μακρύτερη σπάτουλα για να γυρίσετε ένα ολόκληρο ψάρι.\n10. ΣΟΥΒΛΑΚΙΑ ΜΕΤΑΛΙΚΑ, ΣΟΥΒΛΕΣ ΦΑΡΔΙΕΣ ΠΛΑΚΕ\nΤα σουβλάκια από μπαμπού είναι απλά και φθηνά, όμως χρειάζεται να τα μουσκέψετε σε νερό για τουλάχιστον 30′ πριν τα γεμίσετε, για να αποφευχθεί το κάψιμο του ξύλου. Αν δεν θέλετε αυτή τη βαβούρα, χρησιμοποιήστε μεταλλικά σουβλάκια ή παγωμένα σουβλάκια μπαμπού (τα οποία τα έχετε μουσκέψει και βάλει σε μια σακούλα στην κατάψυξη από πριν). Τα πλακέ μεταλλικά σουβλάκια είναι κατάλληλα για κεμπάπ και κομμάτια κρέατος που χρειάζονται να είναι πλατιά ενώ αυτά με τις δύο μυτερές άκρες, είναι ωραία γιατί δεν αφήνουν να γυρίζει το φαγητό όταν περιστρέφετε τα σουβλάκια.\nΕΡΓΑΛΕΙΑ ΠΟΥ ΘΑ ΗΤΑΝ ΚΑΛΟ ΝΑ ΈΧΕΤΕ\n1. ΑΣΥΡΜΑΤΟ ΘΕΡΜΟΜΕΤΡΟ ΚΡΕΑΤΟΣ\nΕνώ ένα θερμόμετρο άμεσης ένδειξης είναι απαραίτητο, το ασύρματο θερμόμετρο είναι μια τέλεια μικρή πολυτέλεια για κάθε ψήστη. Είναι ένα προϊόν υψηλής τεχνολογίας που ανιχνεύει τη θερμοκρασία του κρέατος χρησιμοποιώντας ασύρματο καθετήρα. Μπορείτε να απομακρυνθείτε από το μπάρμπεκιου και ένας βομβητής θα σας πει πότε είναι έτοιμο το φαγητό σας.\n3. ΜΙΚΡΟ ΦΤΥΑΡΙ\nΑυτό το εργαλείο της λίστας μπορεί να σας εκπλήξει, αλλά ένα μικρό φτυάρι είναι πολύ χρήσιμο για να μετακινείτε το κάρβουνο. Μπορείτε να αγοράσετε ένα φτυάρι για αυτή τη δουλειά, συγκεκριμένα από έναν έμπορο λιανικής για μπάρμπεκιου, ή να αγοράσετε ένα μικρό φτυάρι (χωρίς πλαστικά μέρη) από ένα κατάστημα με εργαλεία ή είδη κήπου.\nΕίναι αλήθεια ότι μπορείτε να ψήσετε κοτόπουλο, γαλοπούλα ή φιλέτο χοιρινό πάνω στο μπάρμπεκιου χωρίς σούβλα αλλά υπάρχει κάτι υπέροχα γοητευτικό και Ελληνικό στο φαγητό που περιστρέφεται πάνω από τη φωτιά. Πολλοί επίσης ισχυρίζονται ότι η σούβλα κάνει το κρέας να ψηθεί στο ζουμί του καθώς μαγειρεύεται. Συμφωνώ ότι το φαγητό βγαίνει πιο ζουμερό, οπότε είμαι υπέρ της σούβλας.\n5. ΔΟΧΕΙΑ ΜΙΑΣ ΧΡΗΣΗΣ\nΔιαθέσιμα σε μεγάλα και μικρά μεγέθη, τα δοχεία μίας χρήσης από αλουμινόχαρτο προσφέρουν πολλές ανέσεις. Χρησιμοποιήστε τα για να μετακινήσετε φαγητό από και προς το μπάρμπεκιου, να διατηρήσετε το φαγητό ζεστό πάνω στη σχάρα, να μουσκέψετε κομμάτια ξύλου μέσα τους ή να τα βάλετε κάτω από το μπάρμπεκιου για να συγκεντρώνουν ότι στάζει και να διατηρήσουν τα κάρβουνα του μπάρμπεκιου καθαρά.\n6. ΤΗΓΑΝΙ ΑΠΟ ΧΥΤΟΣΙΔΗΡΟ\nΈνα μεγάλο τηγάνι από χυτοσίδηρο σας επιτρέπει να φτιάξετε φαγητά τύπου ομελέτας, παέγιας, τσίλι κον καρνε, αναποδογυρισμένου κέικ ανανά κ.α. Μόλις ζεσταθεί στο μπάρμπεκιου, μπορείτε να σοτάρετε, να βράσετε ή να συμπυκνώσετε σάλτσες ή να ψήσετε σχεδόν τα πάντα εκεί μέσα χωρίς να ανησυχείτε ότι το τηγάνι θα βγάλει χρώμα ή θα χαλάσει. Θα σας κρατήσει για πάντα.\n7. ΠΛΑΣΤΙΚΕΣ ΣΑΚΟΥΛΕΣ ΠΟΥ ΣΦΡΑΓΙΖΟΥΝ\nΤο να μαρινάρετε φαγητό σε πλαστικές σακούλες σας επιτρέπει να «σπρώξετε» λίγη περισσότερη από τη μαρινάδα πάνω από το φαγητό, ιδιαίτερα όταν στριμώχνετε τη σακούλα μέσα σε μπολ, πράγμα που σας δίνει καλύτερη κάλυψη και γρηγορότερους χρόνους μαριναρίσματος. Επίσης, οι σακούλες που σφραγίζουν δεν αφήνουν ξεραμένους λεκέδες στο ψυγείο σας και στα σκεύη σας.\n8. ΣΧΑΡΕΣ ΓΙΑ BACK ΚΑΙ SPEAR RIBS\nΤο σύρμα της σχάρας αυτής αντέχει πολλές στρώσεις από όρθια παϊδάκια και βοηθάει ώστε η θερμότητα να περικυκλώνει τα παϊδάκια, ψήνοντάς τα ομοιόμορφα, και οδηγεί το λίπος του χοιρινού να στάξει κάτω και μακριά από τα παϊδάκια. Επιπλέον, ελευθερώνει χώρο στις σχάρες μαγειρέματος του μπάρμπεκιου για να ψήσετε και άλλο φαγητό ταυτόχρονα.\n9. ΚΑΛΑΘΙ ΨΑΡΙΟΥ\nΠολλοί άνθρωποι διστάζουν να ψήσουν στα κάρβουνα ψάρι, ειδικά ολόκληρο, από φόβο ότι θα κολλήσει και θα διαλυθεί πάνω στις σχάρες. Για αυτούς λοιπόν, υπάρχουν αρθρωτά καλάθια που παρέχουν κάποιο βαθμό απόστασης από τη σχάρα ψησίματος, τα οποία επίσης κάνουν το γύρισμα παιχνιδάκι. Το να μαγειρεύετε με ένα τέτοιο καλάθι σίγουρα ξεπερνάει την εναλλακτική του να μαγειρεύετε το ψάρι μέσα στο σπίτι και να το μυρίζετε για μέρες.\n11. ΤΡΙΦΤΗ ΓΙΑ ΜΠΑΧΑΡΙΚΑ\nΓιατί σαν τα φρεσκοτριμμένα μπαχαρικά δεν έχει! Θα σου φανεί άλλωστε χρήσιμος και για μίγματα μπιφτεκιών, κεμπάπ και λουκάνικων.\n12. ΖΥΓΑΡΙΑ ΑΚΡΙΒΕΙΑΣ ΓΙΑ ΜΠΑΧΑΡΙΚΑ\nΓιατί πολλές φορές η ακρίβεια δεν είναι απαραίτητη μόνο στο παντεσπάνι της τούρτας αλλά και στο ψήσιμο του μπρίσκετ.\n13. ΔΕΡΜΑΤΙΝΕΣ ΠΟΔΙΕΣ\nΑκριβό το σπορ αλλά όμορφο και για μια ζωή! Δεν καίγεσαι, δεν λαδώνεσαι και είσαι ωραίος και μοιραίος ψήστης. Άσε που αρέσει στα κορίτσια και αντίστοιχα στα αγόρια.\n15. ΠΟΛΛΕΣ ΔΙΑΦΟΡΕΤΙΚΕΣ ΠΙΡΟΥΝΕΣ ΣΤΕΡΕΩΣΗΣ ΓΙΑ ΠΕΡΙΣΤΡΦΗ ΚΡΕΑΤΟΣ ΣΤΗΝ ΣΟΥΒΛΑ\nΓια πρακτικούς και λιγότερο ρομαντικούς λόγους. Πρώτον σκουριάζουν εύκολα ειδικά αν δεν τις περάσεις με λάδι πριν τις αποθηκεύσεις. Δεύτερον ανάλογα το κομμάτι του κρέατος χρειάζεσαι και την ειδική πιρούνα. Διαφορετική για το αρνί, διαφορετική για την γουρουνοπούλα, διαφορετική για την κότα και σίγουρα διαφορετική για ένα τρυφερό καρέ χοιρινό ή μοσχαρίσιο που έχετε αποφασίσει να το απολαύσετε στη σούβλα.\nΜΠΙΦΤΕΚΙ ΓΙΓΑΣ ΜΕ ΜΠΕΙΚΟΝ ΚΑΙ BBQ SAUCE\nΠΩΣ ΝΑ ΨΗΣΕΤΕ ΤΕΛΕΙΑ ΑΡΝΙΣΙΑ ΠΑΪΔΑΚΙΑ\nVOULAS’ GRILL: Το ψήσιμο είναι γυναικεία υπόθεση\nBURGER ΜΕ ΤΣΕΝΤΑΡ ΜΠΕΪΚΟΝ ΚΑΡΑΜΕΛΩΜΕΝΟ ΚΡΕΜΜΥΔΙ ΚΑΙ BBQ SAUCE\nΜΟΣΧΑΡΙΣΙΟ ΟΣΟΜΠΟΥΚΟ ΣΤΗ ΓΑΣΤΡΑ ΜΕ ΚΡΙΘΑΡΑΚΙ\nMASTERCLASS «Premium κοπές & ψήσιμο»\nΑΦΡΑΤΑ ΜΠΙΦΤΕΚΙΑ ΣΤΟ ΦΟΥΡΝΟ ΜΕ ΠΑΤΑΤΕΣ ΚΑΙ ΣΑΛΤΣΑ ΝΤΟΜΑΤΟΠΙΠΕΡΙΑΣ


🚗 Λονγκιαρμπίεν ενοικίαση αυτοκινήτων από 155 EUR / 1505 NOK την εβδομάδα\nΕνοικίαση αυτοκινήτων Λονγκιαρμπίεν\nΛονγκιαρμπίεν Ενοικίαση αυτοκινήτων\nΕπιλέξτε μία τοποθεσία / Εισάγετε τους πρώτους χαρακτήρες Λονγκιαρμπίεν\nΦτηνές Ενοικιάσεις Αυτοκινήτων Λονγκιαρμπίεν\nΟδούς διόδια στο Λονγκιαρμπίεν\nΕνοικιάσεις ενός τρόπου στην Λονγκιαρμπίεν\nΟι περισσότεροι κύριοι πράκτορες ενοικίασης αυτοκινήτων στην Λονγκιαρμπίεν προσφέρουν ενοικιάσεις ενός τύπου. Η μονόδρομη μίσθωση είναι όταν συλλέγετε το αυτοκίνητο σε ένα μέρος και επιστρέφετε το αυτοκίνητο σε άλλη θέση. Στις περισσότερες περιπτώσεις, ο αντιπρόσωπος ενοικίασης αυτοκινήτων θα χρεώσει επιπλέον τέλη αν θέλετε να επιστρέψετε το όχημα σε διαφορετική θέση. Σύμφωνα με τους όρους και τις προϋποθέσεις, θα αναφέρεται αν η τιμή μίας εισόδου συμπεριλαμβάνεται στην τιμή ενοικίασης. Αν η χρέωση μιας διαδρομής δεν συμπεριλαμβάνεται στην τιμή ενοικίασης, η χρέωση μιας χρήσης πρέπει να καταβληθεί κατά την άφιξη απευθείας στον αντιπρόσωπο ενοικίασης αυτοκινήτων.\nΕνοικιάσεις αυτοκινήτων στην Λονγκιαρμπίεν\nΌταν ταξιδεύετε με την οικογένεια και τα παιδιά σας συνιστούμε να επιλέξετε ένα αυτοκίνητο με αρκετό χώρο για αποσκευές και αρκετό χώρο για να τοποθετήσετε παιδικά καθίσματα. Τα παιδιά πρέπει να ταξιδεύουν εκτός από ένα παιδικό κάθισμα / ενισχυτή ανάλογα με το βάρος τους ή το ύψος τους. Το Rentalcargroup.com προσφέρει ένα ευρύ φάσμα ποικιλίας φορτάμαξας, μικρών φορτηγών στο Λονγκιαρμπίεν.\nΧρήσιμες πληροφορίες Λονγκιαρμπίεν\nΕνοικιάσεις αυτοκινήτων σε Λονγκιαρμπίεν\nΔείτε παρακάτω τις τελευταίες 5 κριτικές πελατών. Οι πελάτες μας βαθμολόγησαν την Longyearbyen Ενοικίαση αυτοκινήτου με μέσο όρο 0.00 βάσει των αξιολογήσεων 0.


Νέο βίντεο του Galaxy Note 20 Ultra δεν αφήνει τίποτα κρυφό για την παρουσίαση (ΒΙΝΤΕΟ) - Unboxholics.com\nΜε “pointer” λειτουργία στο S Pen\nΜία μέρα μετά τις πρώτες πραγματικές φωτογραφίες του Galaxy Note 20 Ultra, ο ίδιος leaker έδωσε στη δημοσιότητα και ένα hands-on video της νέας ναυαρχίδας της Samsung που δεν αφήνει τίποτα κρυφό για την επίσημη παρουσίαση.\nΣτο video αποκαλύπτονται μικρές μόνο αλλαγές σε σχέση με το περσινό Galaxy Note 10. Το S Pen φιλοξενείται πλέον στην αριστερή πλευρά του τηλεφώνου αντί για τη δεξιά, ενώ πλευρά άλλαξαν και τα πλήκτρα. Η θήκη του S Pen όμως δεν είναι η μόνη αλλαγή, αφού και το ίδιο το S Pen απέκτησε μία νέα λειτουργία “pointer”, με την οποία πατώντας το πλήκτρο του stylus θα απεικονίζεται το pointer στην οθόνη του Note 10. Μπορείτε επίσης να αλλάξετε το χρώμα της ένδειξης. Όσο για τα σενάρια χρήσης αυτού του χαρακτηριστικού, μάλλον θα πρέπει να περιμένουμε την παρουσίαση της Samsung.\nΕπιπλέον, στο video διακρίνουμε πως το εξόγκωμα στο πίσω μέρος που στεγάζει τις κάμερες, έχει αυξηθεί σε μέγεθος από το Galaxy S20 Ultra. Στο software, το Galaxy Note 20 Ultra θα έρθει με την 2.5 έκδοση του OneUI. Δυστυχώς όμως δε διακρίνεται στο video αν έχουμε τελικά οθόνη 120Hz.\nTags: galaxy note 20 leak samsung\nSamsung Galaxy Note 20 Ultra review - Το ΚΑΛΥΤΕΡΟ και ΑΚΡΙΒΟΤΕΡΟ Android!


LA CABANE DU CHAPUS, Bourcefranc le Chapus - Κριτικές εστιατορίων - TripAdvisor\nBourcefranc le Chapus: Τουρισμός\nBourcefranc le Chapus: Ξενοδοχεία\nBourcefranc le Chapus: Bed and Breakfast\nBourcefranc le Chapus: Αεροπορικά εισιτήρια\nBourcefranc le Chapus: Εστιατόρια\nBourcefranc le Chapus: Δραστηριότητες\nBourcefranc le Chapus: Φωτογραφίες\nBourcefranc le Chapus: Χάρτης\nBourcefranc le Chapus: Όλα τα ξενοδοχεία\nBourcefranc le Chapus: Όλα τα εστιατόρια\nLA CABANE DU CHAPUS: Εστιατόρια στην περιοχή\nBourcefranc le Chapus: Δημοφιλείς κουζίνες\nBourcefranc le Chapus: Γαλλική εστιατόρια\nBourcefranc le Chapus: Θαλασσινά εστιατόρια\nBourcefranc le Chapus: Πίτσα εστιατόρια\nBourcefranc le Chapus: Ψητοπωλείο εστιατόρια\nBourcefranc le Chapus: Όλες οι δραστηριότητες\nΔραστηριότητες κοντά σε: LA CABANE DU CHAPUS\nΕνημερώσεις: Bourcefranc le Chapus\nΕστιατόρια σε Bourcefranc le Chapus\nΔείτε όλα τα εστιατόρια: Bourcefranc le Chapus\nΝο 1 από 17 Εστιατόρια - Bourcefranc le Chapus\nRue Fort Louvois | Port de Bourcefranc le Chapus, 17560 Bourcefranc le Chapus, Marennes, Γαλλία\nΝο 1 από 17 Εστιατόρια - Bourcefranc le Chapus, Γαλλία\nRue Fort Louvois Port de Bourcefranc le Chapus, 17560 Bourcefranc le Chapus, Marennes Γαλλία\nΕξαιρετικό Moules πατάτες!\nΑυτή είναι η δεύτερη φορά που έχω φάει στο La Cabane du Chapus. Φάγαμε εκεί την τελευταία φορά που επισκεφθήκαμε Ile d'Oleron το περασμένο καλοκαίρι. Δύο φορές είχαμε εξαιρετική τους moules et πατάτες. Η ειδική σάλτσα με creme και Pineau de Charente, είναι εξαιρετική, και...οι πατάτες είναι τέλειο! Από ό,τι άλλοι λένε για τα γεύματά τους, φαίνεται ότι τα πάντα είναι πραγματικά πολύ υπέροχα εδώ. Υπάρχει επίσης μια όμορφη θέα στη γέφυρα και τον κόλπο, έτσι ώστε να μπορείτε να απολαμβάνετε το τοπίο, ενώ οι επιλογές.Περισσότερα\nΑυτό είναι ένα πραγματικό διαμάντι εάν μπορείτε να απολαύσετε φρέσκα θαλασσινά. Το μενού Charentais είναι η καλύτερη αξία αν θέλετε 3 γήπεδα γκολφ, όπως το πιατέλα θαλασσινά,ψάρια της ημέρας και Cafe Gourmand είναι υπέροχο. Μπορείτε να πάρετε μια επιλογή από ορεκτικά, κυρίως πιάτα και οι...πουτίγκες αλλά αυτό είναι μόνο η προσωπική σύσταση. Το προσωπικό είναι υπέροχο, το κομψό ντεκόρ και το αποκορύφωμα είναι η βεράντα που βλέπει στην Ile d'Orleans, φανταστικό. Πρόκειται για ένα εστιατόριο θαλασσινών κι έτσι δεν μπορείτε αν θέλετε κρέας!Περισσότερα\nΕξαιρετική επιλογή στο μενού 3 πιάτων στο 19,50 ευρώ. Όλα φρεσκομαγειρεμένα, περιποιημένα και με χαμόγελο. Επίσης μια εξαιρετική ποικιλία από θαλασσινά πιάτα τόσο πλούσιο περιεχόμενο που καλύπτουν όλα τα γούστα. Λίστα με κρασιά σε λογικές τιμές\nΛάβετε γρήγορα απαντήσεις από το προσωπικό του LA CABANE DU CHAPUS και από προηγούμενους επισκέπτες.


Tlatelolco: Τα κλειδιά της σφαγής [Ντοκιμαντέρ] – Αδέσποτος\nTlatelolco: Τα κλειδιά της σφαγής [Ντοκιμαντέρ]\nH σφαγή στην πλατεία των Τριών Πολιτισμών λίγες μέρες πριν την έναρξη των ολυμπιακών αγώνων του 1968, στην Πόλη του Μεξικό.\n«…Η αναταραχή πυροδοτήθηκε το καλοκαίρι του 1968, εξαιτίας της βίαιης επέμβασης των δυνάμεων ασφαλείας στους χώρους του πανεπιστημίου. H ένταση κλιμακώθηκε προς το τέλος του καλοκαιριού και το Σεπτέμβριο μέσα από μεγάλες διαδηλώσεις. Τα αιτήματα των διαδηλωτών διευρύνθηκαν από την αρχική καταδίκη της κρατικής βίας σε μια σειρά αιτημάτων που αφορούσαν την οικονομική πολιτική της κυβέρνησης, τα χαρακτηριστικά του πολιτικού συστήματος, αλλά και την εναντίωση στην προσπάθεια της κυβέρνησης να αναδείξει μέσω των ολυμπιακών αγώνων μια εικόνα για το Μεξικό, η οποία δεν ανταποκρινόταν στην πραγματική κατάσταση της χώρας. Πραγματικά, οι συνεχιζόμενες διαδηλώσεις λίγες μόνο εβδομάδες πριν την έναρξη των Αγώνων (5-27 Οκτωβρίου), δηλαδή παρουσία πολυάριθμων δημοσιογράφων, φαίνονταν να μεταδίδουν μια διαφορετική εικόνα για το Μεξικό από εκείνη που επιθυμούσε η κυβέρνηση.\nΟ τερματισμός των διαδηλώσεων «επιτεύχθηκε» στις 2 Οκτωβρίου, τρεις μόνο ημέρες πριν την έναρξη των Αγώνων, με την ένοπλη επέμβαση των δυνάμεων ασφαλείας για τη διάλυση της διαδήλωσης εκείνης της ημέρας. Επρόκειτο για επιχείρηση στην οποία χρησιμοποιήθηκαν ακόμη και ελικόπτερα. Υπολογίζεται ότι περισσότεροι από 300 διαδηλωτές έχασαν τη ζωή τους, εκατοντάδες τραυματίστηκαν και αρκετές χιλιάδες συνελήφθησαν. Η σφαγή στην πλατεία των Τριών Πολιτισμών ή η σφαγή στην Tlatelolco, όπως έμεινε γνωστό το περιστατικό αυτό, διήρκεσε τέσσερις περίπου ώρες. Η βιαιότητα της επέμβασης, μάρτυρας της οποίας υπήρξε η πλειονότητα των απεσταλμένων Τύπου στην πόλη του Μεξικού στιγμάτισε τους Αγώνες και τη μεξικανική κυβέρνηση. Μάλιστα, σε έκτακτη σύνοδο της ΔΟΕ που πραγματοποιήθηκε την επομένη, η πρόταση για ματαίωση των Αγώνων απορρίφθηκε με διαφορά μόλις μιας ψήφου…\nΔημοσιεύτηκε την 26 Ιουλίου 2020 26 Απριλίου 2020 Συντάκτης ΑδέσποτοςΚατηγορίες ΒιντεοθήκηΕτικέτες Βιντεοθήκη,Μεξικό,Φυλακές / Κρατική καταστολή,ντοκιμαντέρ,Tlatelolco\nΠροηγούμενες Προηγούμενο άρθρο: Σχολές αναρχικής σκέψης: Αναρχογυμνισμός\nΕπόμενες Επόμενο άρθρο: Η καταστροφή δημιουργεί νέους κόσμους